text:
Golaýda Saud Arabystanynda ýaşaýan ruhany Şeýh Saleh Al-Munajidiniň gardan adam ýasamaklygy gadagan edýän dini beýanat bermekligi geňirgenme döretdi. Eýsem bu onuň dini temada beren ilkinji geň dini beýanaty däl.
Dünýäniň dürli ýurtlarynda dürli wagtlarda aýratynlykda berlen geň dini beýanatlaryň käbirini dykgatyňyza hödürleýäris:
Gardan adam (ýasama adam) ýasamaklyk gadaganlygy
Geçen hepde Saud Arabystanynda ol ýurt üçin gaty seýrek duş gelinýän bir tebigy hadysa bolup geçdi, ýagny ýurduň käbir ýerlerine gar ýagdy. Köp adam öz begenjini gardan adam ýasamaklyk bilen beýan edipdir. Ýöne olaryň begenji uzaga çekmändir. Olaryň el hünärini görkezýän suratlaryň sosial ulgamda ýaýramagynyň yzýanyndan ýerli ruhany Şeýh Saleh Al-Munajid, gardan şeýle görnüşde keýp almaklygyň gadaganlygy barada dini beýanat beripdir. Şeýh şeýle diýipdir: "Hatda oýun ýa-da hoşwagtlyk üçinem bolsa, şeýle gardan adam ýasamaklyk bolmaýar".
Marsa bilet almak gadaganlygy
Birleşen arap emirlikleriniň din işleri baradaky Yslam meseleleriniň ýokary organynyň kararyna görä, eger kimde- kim Marsa gitmek üçin bilet alsa, ol yslam dininiň kadasyny bozar. Geçen ýyl gollandiýaly bir guramanyň 2025-nji ýylda Marsda adam ýaşaýşyny gurnamaklyk babatdaky planyny yglan etmeginiň yzýanyndan berlen bir dini beýanatda munyň bilen baglanşykly "Şeýle ýagdaýda ölüm ähtimaly sag galmaklyk ähtimalyndan has agdyklyk edýär" diýlipdir.
Tatirowka gadaganlygy
Türkiýäniň din işleri baradaky ýokary guramasynyň garaýşyna görä, bedeninde pozulmaýan hemişelik surat ýa-da şekil, ýagny tatirowka bolan bir musulman hökmany suratda toba etmelidir.
Türkiýäniň din işleri baradaky ýokary guramasy 8-nji ýanwarda beren beýanatynda, bedeninde tatirowka bolan bir musulmanyň eger mümkin bolsa ony aýyrmaklygyny maslahat beripdir.
Geçen ýylyň iýul aýynda häzirki prezident Rejep Taýýyp Erdogan, entäk premýer-ministrkä, golunda tatirowka bolan 18 ýaşyndaky bir futbolçy bilen eden söhbetdeşliginde onuň deride rak keseline sebäp bolup biljekdigi babatda duýdyryş beripdir.
Ýoga gadaganlygy
Malaýziýanyň milli dini maslahat geňeşi 2008-nji ýyldaky bir dini beýanatynda ýurtdaky musulmanlara, gelip çykyşynyň butparazlyk bilen baglanşyklydygy sebäpli, ýoga bilen meşgullmazlyk babatda tabşyryk beripdir.
Ýoganyň musulman adamyň ynanjyny bozup biljekdigini öňe süren geňeş, bir hatarda Hallowen we Keramatly Walentine bagyşlanan günleriň bellenmezligini, şonuň ýaly-da agyr metallika görnüşdäki aýdym-sazlary gadagan edipdi.
Zenanlaryň welosiped, ýagny tigir sürmekligi babatda gadaganlyk
2010-njy ýylda Hindistanly bir ruhany 13 ýaşyndan uly bolan gyzlaryň welosiped, ýagny tigir sürmekligini gadagan edýän dini beýanat beripdir. Müfti Arşad Faruki dini beýanatyna şeýle düşündiriş beripdir: "Zenanlar tigir süren mahaly olaryň organlary has belli ýagdaýda öňe saýlanýar. Şeýle-de welosipediň, ýagny tigriň gurluşy zenanlaryň bedenine halal täsir etmeýär".
SMS bilen aýrylyşmaklyk bolmaýar
Ýanýoldaşyňa bir SMS iberip aýrylyşmaklyk, ýagny bir zenana şeýle şum habary bildirmekligiň oňaýly usuly hasaplanmaýar. Bu ýagdaý käbir ýurtlarda yslam dinine garşy kabul edilýär. Russiýa işlemäge giden zähmet migranty adamsyndan bir SMS ýa-da bir telefon jaňy bilen aýrylşan zenanlaryň az bolmaýan ýurtlarynyň biri hem Täjigistan bolup durýandyr.
Dubaýyň Yslam we ynsanperwerlik guramasy hem gazaply görnüşde iberilen SMS-leri ygtybarsyz kabul edipdir. Diňe mundan başga görnüşde "aýrylyşýaryn" diýen sözlemler ygtybarly hasaplanýar.
"Mickey Mouse" ölmeli
Gardan adam bardaky dini beýanaty bilen tanalýan Al-Munajid 2008-nji ýylda "Mickey Mouse" gurjak syçan gahrymana garşy hem ""Mickey Mouse gurjak oýnuna, ýagny multfilmine tomaşa edilmeli däldir. Yslamyň kadalaryna görä ol her hili ýagdaýda öldürilmelidir" görnüşinde dini beýanat beripdir.
Al-Munajid kän wagt geçmän öz pikrine düşündiriş bermäge synanşypdyr we "Mickey Mouse öldürilmelidir diýmek bilen, zyýanly syçandyr-alakalary göz öňünde tutupdym" diýipdir.
Zenanlara awtomobil sürmek gadaganlygy
Saud Arabystanynda zenanlaryň awtomobil sürmekiligi kanun esasynda gadagan bolmasa-da, 1990-njy ýyllarda berlen bir dini beýanat bilen gadagandyr. Ýerli zenanlar muňa nägileliklerini awtomobildäki surat we wideolaryny yzgiderli sosial ulgamlarda ýaýratmaklyk bilen bildirýärler.
Ýöne şeýle hereketler hemişe jezasyz galmaýar. Geçen ýyl Manal Al-Şarif atly bir zenan şeýle temada bir wideo ýaýradandan soň tussag edilipdir we şeýle işi gaýtalamajakdygy babatda söz berenden soň, 10 gün tussaghanada ýatyp, azatlyga çykypdyr.


c: text/html

text:
Ispaniýada üç pakistanly tussag edilip, sosial medianyň üsti bilen yslamçy söweşijileri wasp etmekde aýyplandy, diýip Içeri işler ministrligi habar berdi.
Ministrligiň 1-nji iýulda ýaýradan maglumatynda aýdylyşyna görä, Lleida şäherinde bir jaýda ýaşan bu üç adam “Yslam döwleti” toparynyň adam öldürmelerini aklamakda, şeýle-de “Talybany” we pakistanly toparlary goldaýan maglumatlary ýaýratmakda aýyplanýarlar.
Häkimiýetler olaryň has uly topar bilen gatnaşykda bolup-bolmanlygyny anyklamandyr.
Ispaniýa yslamçy söweşiji toparlaryň tarapynda hereket etmekde güman edilýän 29 adamy şu ýylyň başyndan bäri tussag etdi.

robotstxt: allowed

filter: keep


text:
744036, Türkmenistan, Aşgabat ş.,
Arçabil şaýoly, 56.
Telefon belgisi: (993 12) 40 35 01
«Türkmennebitgazgurluşyk» Döwlet konserni Türkmenistanyň köpugurly ägirt uly gurluşyk edaralarynyň biri bolup, buýrujylaryna hyzmatlaryň giň toplumyny hödürlemäge ukyplydyr. Konserniň kärhanalary şu aşakdaky işleri amala aşyrýarlar:
- nebitgaz geçirijilerini gurmak, nebitgaz ýataklaryny işe taýýarlamak;
- nebiti gaýtadan işleýän desgalara bejergi bermek;
- polat we demirbeton rezerwuarlaryny gurmak;
- izolýasiýa-gurluşyk işleri;
- santehniki we elektromontaž işleri;
- elektrohimikigorag işleri;
- sowadyjy we howa geçiriji ulgamlary kebşirlemek işleri, termo we gidroizolýasiýa işleri, ýaşaýyş jaýlarynyň, durmuş-medeni maksatly binalaryň gurluşygy.
«Türkmennebitgazgurluşyk» DK-nyň harytlyk betonyny, aswaltbetonyny, birleşdiriji demirbetonlaryny, metal, agaçdan ýasalan önümlerini we gurluşlaryny, ýerli gurluşyk materiallaryny öndürmäge ukyby bolan özbaşdak senagat gurluşyk toplumy bar.
«Türkmennebitgazgurluşyk» DK Türkmenistanyň nebitgaz pudagyna degişli gurluşyk işlerini alyp barmakda öňdebaryjy orunlarda durýar. Konserniň degişli kärhanalary ýurduň ägirt uly gaz, gaz kondensatly we nebit ýataklaryndan uglewodorod serişdelerini gazyp almagy hem-de ýerlere eltip bermegi üpjün edýän desgalaryň gurluşyk işlerini alyp barýarlar. Şol sanda magistral turba geçirijileriniň, basyş we kompressor beketleriniň, nebiti daşaýan sorujy beketleriň gurluşyk işlerini, ýataklary ulanyşa taýýarlamak işlerini, Seýdi we Türkmenbaşy şäherlerindäki nebiti gaýtadan işleýän zawodlaryň gurluşyk – bejergi işlerini ýerine ýetirýär.
Konsern nebitgaz pudagyna degişli desgalary gurmak bilen bir hatarda, önümçilik we ýaşaýyş jaýlarynyň, mekdepleriň, hassahanalaryň, mekdebe çenli çagalar edaralarynyň, medeniýet öýleriniň, myhmanhanalaryň, söwda merkezleriniň we ş.m. beýleki desgalaryň gurluşygyny amala aşyrýar.


text:
Mähriban halkym!
Eziz watandaşlar!
Sizi berkarar döwletimiziň taryhyndaky uly we örän möhüm sene — mukaddes Garaşsyzlygymyzyň 25 ýyllyk şanly baýramy bilen tüýs ýürekden gutlaýaryn!
Garaşsyzlyk ata Watanymyzyň dünýä ýaň salýan beýik şan-şöhratydyr, türkmeniň milli buýsanjydyr. Şoňa görä-de, Mirasa sarpa goýmak, Watany özgertmek ýylynda biz Garaşsyzlygymyzyň 25 ýyllyk baýramyny ýurdumyzyň parahatçylygyň, döredijiligiň we ösüşiň ýoly bilen ynamly gadam urýandygyny, berkarar döwletimiziň barha berkeýändigini alamatlandyrýan köp sanly şanly wakalara besleýäris. Syýasatda, ykdysadyýetde, durmuş ulgamynda, ylymda we medeniýetde gazanylýan ajaýyp üstünliklere, ýetilýän belent sepgitlere, adamy döwletimiziň we jemgyýetimiziň iň gymmatly hazynasy hasaplaýan Konstitusiýamyza guwanç duýgulary bilen garşy alýarys.
Garaşsyz, hemişelik Bitarap Türkmenistanyň baş baýramynyň şanyna eziz Watanymyzyň paýtagty Aşgabat şäherinde, şeýle hem bütin ýurt möçberinde häzirki döwrüň ösen talaplaryna laýyk gelýän iri önümçilik, medeni-durmuş, ylym-bilim, saglyk we sport maksatly ajaýyp desgalar ulanmaga berilýär. Mähriban halkymyzyň watansöýüjilik duýgusyny, döredijilik hyjuwyny, zähmet joşgunyny has belende göterýän baý öwüşginli aýdym-sazly dabaralar geçirilýär. Bu dabaralar ykdysadyýetde we medeni-durmuş ulgamlarynda uly üstünlikleri gazanmak bilen sazlaşykly ösýän ýurtlaryň hatarynda dünýäde öňdäki orunlaryň birini eýeleýän Garaşsyz Diýarymyzyň, agzybir halkymyzyň at-abraýyny, şan-şöhratyny, mertebesini has-da belende göterýär, biziň her birimizi belent maksatlara ruhlandyrýar.
Eziz halkym!
1991-nji ýylyň 27-nji oktýabrynda Garaşsyz türkmen döwletiniň döredilmegi halkymyz hem-de dünýä bileleşigi üçin örän möhüm taryhy waka boldy. Çärýek asyr mundan ozal ýurdumyz özbaşdak we erkin ösüş ýoluna düşdi. Eziz Watanymyzyň taryhynda, mähriban halkymyzyň durmuşynda täze eýýam başlandy.
Beýik milli buýsanjyna — Garaşsyzlyk bagtyna eýe bolan merdana halkymyz ata Watanymyzyň garaşsyzlygynyň we özygtyýarlylygynyň ykrarnamasy hökmünde Döwlet baýdagyny hem-de Döwlet tugrasyny döretdi. Gahrymançylykly we şöhratly taryhyny, milli mirasyny, ynsanperwer ýörelgelerini, asylly däp-dessurlaryny dikeltdi. Taryhy ölçeg boýunça uzak bolmadyk döwrüň içinde eziz Diýarymyzda döwlet we jemgyýetçilik gurluşy düýpli kämilleşdirildi, giň gerimli durmuş-ykdysady özgertmeler amala aşyryldy. Demokratik ýörelgeler ösdürildi, içeri we daşary syýasatda uly üstünlikler gazanyldy.
Garaşsyzlyk parahatçylygy goldaýjy, durnukly ösüşi we howpsuzlygy üpjün ediji döwlet hökmünde hem berkarar Watanymyzyň dünýädäki abraýyny has-da berkitdi. 1995-nji ýylyň 12-nji dekabrynda taryhda ilkinji gezek Birleşen Milletler Guramasynyň Baş Assambleýasy tarapyndan ýörite Rezolýusiýanyň kabul edilmegi bilen, dünýä bileleşigi tarapyndan Garaşsyz döwletimiziň hemişelik Bitaraplyk hukuk ýagdaýy ykrar edildi. Aziýa bilen Ýewropanyň arasyndaky örän möhüm çatrykda ýerleşen Türkmenistan dünýä döwletleri, abraýly halkara guramalary bilen dostlukly gatnaşyklary ýola goýmak, aýratyn-da, halkara hyzmatdaşlygynyň bütinleý täze, netijeli ýollaryny we ugurlaryny kemala getirmek babatda gymmatly tejribe toplady hem-de parahatçylygy dörediji merkeze öwrüldi.
Mähriban watandaşlar!
Biz Garaşsyz döwletimiziň ösüşiniň häzirki döwründe ata Watanymyzyň beýik geljeginiň şanyna tutumly işleri durmuşa geçirýäris, ykdysadyýetimiziň durnukly ösmegine aýratyn ähmiýet berýäris, «Döwlet adam üçindir!» diýen ýörelgämize laýyklykda, ykdysadyýetimiziň ähli pudaklarynda, ylym, bilim, saglygy goraýyş, sport, medeniýet we syýahatçylyk ulgamlarynda giň möçberli özgertmeleri amala aşyrýarys. Telekeçiligi ösdürmek, halkymyzyň ýokary ýaşaýyş-durmuş derejesini üpjün etmek, häzirki zaman obadyr şäherçeleri, döwrebap senagat toplumlaryny döretmek bilen, döwletimiziň garaşsyzlygynyň esaslaryny yzygiderli berkidýäris.
Häzirki döwürde Türkmenistan—Owganystan—Täjigistan halkara demir ýolunyň ýurdumyzyň çäginden geçýän böleginiň, Aşgabat şäherinde Olimpiýa şäherjiginiň, «Awaza» milli syýahatçylyk zolagynyň desgalarynyň, Türkmenbaşynyň deňiz portunyň, iri köprüleriň, ähli amatlyklary bolan ýaşaýyş jaýlarynyň, myhmanhana toplumlarynyň, sagaldyş we dynç alyş merkezleriniň gurluşygy güýçli depginler bilen alnyp barylýar. Döwrebap çagalar baglarydyr orta mekdepler, medeniýet öýleri, senagat kärhanalary giň gerim bilen bina edilýär. Bu bolsa Garaşsyz Diýarymyzda ägirt uly üstünlikleriň we ösüşleriň gazanylýandygyny aýdyň tassyklaýar.
Mirasa sarpa goýmak, Watany özgertmek ýylynda paýtagtymyzda Halkara howa menziliniň, Oguz han adyndaky Inžener-tehnologiýalar uniwersitetiniň, şeýle hem welaýat merkezlerinde, şäherdir obalarda önümçilik we medeni-durmuş maksatly ajaýyp binalaryň dabaraly açylyp, ulanmaga berilmegi Garaşsyzlyk baýramyna gaýtalanmajak öwüşgin çaýýar hem-de kalbymyzda eziz Watanymyza buýsanjy artdyrýar.
Berkarar döwletimiziň bagtyýarlyk döwründe dünýäde parahatçylygyň we ylalaşygyň has-da pugtalandyrylmagy üçin tagallalary birleşdirýän, ählumumy ösüşiň, abadançylygyň hem-de rowaçlygyň bähbitlerine oňyn bitaraplyk, parahatçylyk söýüjilik, hoşniýetli goňşuçylyk ýörelgelerini öňe sürýän Garaşsyz döwlet hökmünde Bitarap Türkmenistanyň halkara abraýy hem barha ýokarlanýar. Geljekde hem ösen demokratik, hukuk we dünýewi döwletimiziň — berkarar Watanymyzyň dünýäde tutýan ornuny hemmetaraplaýyn pugtalandyrmak biziň esasy maksadymyz bolar.
Mähriban halkym!
Eziz watandaşlar!
Sizi Türkmenistanyň Milli baýramy — Garaşsyzlyk güni bilen ýene-de bir gezek tüýs ýürekden gutlaýaryn!
Goý, Garaşsyz, hemişelik Bitarap Watanymyza parahatçylyk, agzybirlik, abadançylyk hem-de gülläp ösüş baky hemra bolsun!
Size berk jan saglyk, uzak ömür, abadan we bagtyýar durmuş, eziz Diýarymyzyň mundan beýläk-de gülläp ösmegi ugrunda alyp barýan işleriňizde uly üstünlikleri arzuw edýärin!
Türkmenistanyň Prezidenti
Gurbanguly Berdimuhamedow.


text:
Sankt-Peterburgda Hazar deňziniň suw bioserişdeleri boýunça toparynyň 35-nji mejlisiniň barşynda bekre balyklaryny gorap saklamagyň ýollary ara alnyp maslahatlaşyldy — diýip, Rusbalykçylyk habar berýär.
Çärä hazarýaka döwletleriniň — Russiýanyň, Eýranyň, Azerbaýjanyň, Gazagystanyň we Türkmenistanyň wekiliýetleri gatnaşar. Topar 2014-nji ýylyň sentýabrynda Astrahanda geçirilen IV Hazar sammitinde Hazaryň suw bioserişdelerini gorap saklamaga we tygşytly ulanmaga degişli meseleler babatdaky kararlaryň ýerine ýetirilişini ara alyp maslahatlaşýarlar.
Habarda aýdylyşy ýaly, hazarýaka döwletleri Hazar deňzinde bekre görnüşli balyklary täjirçilik ýoly bilen tutmagy gadagan etmegiň möhletini uzaltmak baradaky gepleşikleri geçirmegi dowam etdirmegi göz öňünde tutýarlar.
Toparyň işi 29-njy maýa çenli dowam eder.
Russiýa Wolga — Hazar suw giňişliginde 2000-nji ýylda takgaz, 2005-nji ýylda bolsa bekre we Tirana balyklarynyň senagat esasda tutmagy gadagan etdi. Häzirki wagtda bekre balyklary babatdaky şeýle gadagançylyk Gazagystanda, Azerbaýjanda, Eýranda, Türkmenistanda hem girizildi.


text:
Amerikaly wekiller Eýran öz ýadro programmasy barada halkara jemgyýetçiligini kanagatlandyrmasa, bu ýurda garşy has berk sanksiýa girizilmegi üçin tagalla etjekdiklerini aýdýarlar.
Birleşen Ştatlaryň maliýe ministriniň terrorçylyk boýunça kömekçisi Stwart Leweni Senatyň banklar boýunça kommitetiniň agzalarynyň öňünde eden çykyşynda, Waşingtonuň Eýrana garşy has berk sanksiýalaryň girizilmegi üçin öz ýaranlary bilen bilelikde hemmetaraplaýyn proýekti işläp düzmäge taýýardygyny aýtdy.
“Biziň bu ugurda bütewi koalisiýa zeruryýetimiz bar. Eger biz bu sanksiýalary artdyrmaly bolsak, munuň has giňeldilmegi üçin öz ýaranlarymyz we hyzmatdaşlarymyz bilen işleşeris we muňa mümkin boldugyndan halkara goldaw almaga synanşarys. Meniň pikirimçe, bu biziň üstünlikli bolmagymyz üçin möhüm bolup durýar” diýip amerikaly ýolbaşçy aýtdy.
Eýran öz ýadro programmasy boýunça Birleşen Ştatlary bilen bir hatarda, Hytaýyň, Orsýetiň, Britaniýanyň, Fransiýanyň we Germaniýanyň wekilleri bilen ýakynda Ženewada duşuşyk geçirdi.


text:
BMG Yrak boýunça wekili iňňän zerur ynsanperwer kömegi üçin maliýe ýetmezçiligiň azyk üpjünçiligini gowşadandygyny we yraklylary özlerini halas etmek üçin kömek sorap “Yslam döwletine” ýüzlenmäge mejbur edip biljekdigini aýdýar.
Jan Kubis BMG-niň Howpsuzlyk geňeşinde 22-nji iýulda eden çykyşynda ynamy ýitiren yraklylaryň kömek sorap, ýurduň üçden bir bölegine gözegçilik edýän söweşiji topara ýüzlenýändigi baradaky habarlaryň özüni “örän aladalandyrýandygyny” aýtdy.
“Konfliktiň adamlar üçin bahasy örän ýokary bolmagyna galýar”, diýip Kubis belledi.
BMG-niň geçen hepdede ýaýradan hasabatyna görä, aprel aýynyň aýagyna çenli 16 aýyň dowamynda 15 müň raýat wepat bolupdyr, 30 müň çemesi adam ýaralanypdyr.
Kubis azyndan 8.2 million adamyň, ýagny yraklylaryň dörtden biriniň kömege mätäçdigini aýtdy. Ýurtdaky konflikt zerarly ýakyn aýlarda ýene üç milliondan gowrak adamyň öz öýlerini terk etjegi çak edilýär.


text:
Türkmenistanyň hökümetiniň MTS mobil operatorynyň iş lisenziýasynyň möhletini bir aý togtatmagy bilen baglanyşykly şu gün MTS kompaniýasy Moskwada ýörite metbugat konferensiýasyny geçirdi.
Bu metbugat konferensiýasyna Azatlyk Radiosynyň Moskwadaky habarçysy hem gatnaşdy.
Bu wakanyň öňýany MTS kompaniýasy Türkmenistanyň Aragatnaşyk ministrligini Halkara arbitraž suduna berýändigini mälim edip, resmi beýanat hem ýaýratdy.
“Türkmenistanyň Aragatnaşyk ministrligi üçtaraplaýyn şertnamanyň birnäçe düzgünlerini bozandygy üçin MTS kompaniýasy Halkara söwda palatasynyň ýanyndaky Halkara arbitraž suduna ýüz tutdy” diýlip, sol beýanatda bellenilýär.
Türkmenistanyň hökümeti MTS mobil operatorynyň iş lisenziýasynyň möhletini bir aý togtatmagy netijesinde, düýn MTS-iň Türkmenistanyň çägindäki aragatnaşyk hyzmatlary bes edilipdi.
“The Mosсow Times” gazeti hem şu gün “MTS-iň Türkmenistandaky kynçylyklaryndan Orsýetiň hökümetiniň hem habarynyň bardygyny we hökümetiň bu meselede MTS kompaniýasynyň arkasynda durjakdygyny Orsetiň premýer-ministri Wladimir Putiniň metbugat wekili habar berdi” diýip, ýazýar.


text:
Geçen ýylyň awgust aýynda Kawkazda bolan harby konflikti derňemek üçin Ýewrobileleşigiň arka durmagynda döredilen halkara komissýaiyň kararyna Orsyet bilen Gürjüstan hersi özüçe baha berýär.
Orsýetiň prezidentiniň metbugat sekretary Nataliýa Timakowa “Harby hereketleri Gürjüstan başlady -diýip, komissiýanyň gelen netijesini Moskwa goldaýar” diýdi.
Gürjüstanyň reintegrasiýa boýunça ministri Timur Ýakobaşwili munuň tersine: “Konflikte alyp gelen prowokasiýa üçin komissiýa jogapkärçiligi Orsyetiň üstüne ýükleýär” diýdi.
Düýn Orsyetiň we Gürjüstanyň wekillerine gowşurylan dokumentde gürji goşunlarynyň Günorta Osetiýa girizilmegi “aklap bolmaýan hereket”, Orsyet harbylarynyň hereketleri “çäkden çykma”, Abhaziýanyň we Günorta Osetiýanyň garaşsyzlygyny Moskwanyň ykrar etmesi “halkara hukuklaryna garşy” atlandyryldy.


text:
22-nji dekabrda Türkmenbaşy şäherinde Balkan welaýatynyň düýpli gurluşyk müdirliginiň buýurmasy boýunça hususy kärhana tarapyndan gurlan 4 gatly, 24 öýli jaýyň açylyş dabarasy boldy.
Ýaşaýyş jaýynda otaglarynyň ýerleşişi gowulandyrylan 2, 3 we 4 otagly öýler bolup, iki girelgeli jaýlaryň her haýsynda öýleriň 12-si ýerleşdirildi. Öýleriň ýaşaýyş we kömekçi otaglary döwrebap ýokary tehnologik serişdeler bilen timarlandy. Asma üçekler, parket pollar hem-de mebelli we gaz plitaly aşhanalar öňde oňaýlylygy we amatlylygy döredýär.
Jaýyň howlusynda pyýada ýodalar çekilip, dynç almak üçin ýerler, çagalar üçin meýdançalar hem-de basketbol, woleýbol we kiçi futbol oýnamak üçin köpugyrly meýdança guruldy. Jaýyň daş-töweregi pürli agaçlara hem-de gök otly aýmançalara beslendi.


text:
Şu gün “Aşgabat” stadionynda geçirilen “Ahal” — “Hazyna” duşuşygy bilen Türkmenistanyň futbol çempionatynyň ýokary ligasynda 3-nji tapgyr tamamlandy.
Türkmen döwlet ykdysadyýet we dolandyryş institutynyň topary ýurdumyzyň öňdebaryjy toparlaryna garşy duşuşyga ynamly başlady we eýýäm 2-nji minutda hasaby açdy. “Altyn asyryň” düzüminde geçen ýyl Türkmenistanyň çempiony bolan Didar Durdyýew bilen Guwanç Abylowyň özara düşünişmekleri netijesindäki hüjüm olaryň soňkusynyň pökgini derwezä gönükdirmegi bilen jemlendi. Aradan 8 minut geçensoň Rahmet Şermetow hasaby deňledi — 1:1.
28-nji minutda ýene-de Durdyýew Abylow başlangyjy tapawutlandy. Netijede Guwanç şu duşuşygyndaky ikinji pökgüsini geçirdi we “Hazynany” öňe çykardy — 2:1.
Ikinji ýarymda “Ahal” näçe jan etse-de, hasaby deňlemek 83-nji minutda başartdy. Iň netijeli hüjümçileriň bäsdeşliginde öňde barýan Altymyrat Annadyrdyýew tapawutlandy. Aradan 3 minut geçip-geçmänkä “Ahalyň” düzüminde ikinji ýarymda oýna giren ýaş oýunçy Mihail Titow Türkmenistanyň çempionatyndaky ilkinji pökgüsini geçirdi we “Türkmennebitönümleri” Baş müdürliginiň “Ahalyna” ýeňil düşmedik ýeňiş getirdi — 3:2.
Bu tapgyrdan soň, “Ahal” çempionatda utuk ýitirmedik ýeke-täk topar bolmagynda galýar. Ahallylaryň iki oýundan soň 6 utugy bar HTTU bilen “Balkan” hem şonça utuk toplady. Ýöne olaryň bir oýny artykdyr. Ýaryş tablisasynda 7 utukly öňde barýan “Şagadam” bilen “Merw” hem häzire çenli 3 duşuşyk geçirdi.
4-nji tapgyr 3-nji aprelde başlanar. Şol gün “Hazyna” — “Aşgabat”, “Ahal” — “Şagadam” duşuşar.
Maglumat toplamagy halaýanlara duşuşygyň sanlaryny we delillerini hödürleýäris.
“Ahal” — “Hazyna” — 3:2 (1:2)
22-nji mart. Aşgabat. “Aşgabat” stadiony. 250 tomaşaçy.
Pökgüleri geçirenler: Rahmet Şermetow 10, Altymyrat Annadurdyýew 83, Mihail Titow 86, Guwanç Abylow 2, 28.
Duýduryş alanlar: Begli Meredow 31, Annasähet Annasähedow 63, Ylýas Saparmämmedow 75.
Emin: Maksat Seýitgulyýew.
Oýunuň inspektory: Konstantin Grigorýanes.


text:
ABŞ-nyň prezidenti Barak Obama Milli razwedka gullugyna dynç alyşdaky general Jeýms Klepperi baştutan belleýändigini şenbe güni Ak tamda çykyş edip aýtdy.
Indi Klepperiň kandidaturasyny Senat makullamaly.
Oň Klepper ABŞ-nyň goranmak ministriniň razwedka gulluklary boýunça orunbasary wezipesini eýeläpdi.
Amerikan razwedkasynyň öňki ýolbaşçysy Dennis Bler Obamanyň administrasiýasynda geçiren öwrülişikleriniň netijesinde maý aýynda işden gitdi.
Razwedka gullugynyň baştutanyna ygtyýarynda 16 gulluk bar. Ählisine bir ýolbaşçynyň wezipesi 2004-nji ýylda döredilipdi.


text:
Şu günler Türkmenistanyň Balkan welaýatynyň käbir sebitlerinde çägäniň gara ýollara süýşmegi netijesinde, ýollara güm üýşýändigi we munuň hem ýol heläkçiligi ýaly wakalaryň ýüze çykmagyna howp abandyrýandygy aýdylýar.
Ýakynda Balkan welaýatyna sapar eden Aşgabatda ýaşaýan ýazyjy Amanmyrat Bugaýew şeýle ýagdaýa diňe Balkanda däl, eýse ýurduň beýleki welaýatlaryndaky käbir sebitlerde hem duş gelse bolýandygyny belleýär.
Bu mesele bilen gyzyklanyp, Azatlyk Radiosy aşgabatly ýazyjy Amanmyrat Bugaýew bilen söhbetdeş boldy. Söhbetdeşligi aşakdaky düwmä basyp diňläp bilersiňiz.


text:
Meşhur amerikan aýdymçysy Lady Gaga geçen hepde Azerbaýjanyň paýtagty Bakuwda Ýewropa oýunlarynyň açylyş dabarasynda eden çykyşy üçin 2 million amerikan dollary (1,3 million funt sterling) möçberinde töleg aldy diýip, au.eurosport.com websaýty habar berýär.
Bu wesaýtda berilýän maglumatda gündogar Ýewropanyň iň baý paýtagtlarynyň biri bolan Baku nebitden gazanýan girdejisi esasynda amerikan aýdymçysynyň Ýewropa oýunlarynyň açylyş dabarasynda çykyş etmegini gazandy diýilýär.
Gürrüňi edilýän möçberdäki töleg amerikan aýdymçysynyň 10 minutlyk çykyşy üçin tölendi. Gürrüňi edilýän websaýtdaky makalanyň ýazyjysy aýdymçy Paul Makkartneýiň (Paul McCartney) 2012-nji ýylda Londonda geçirilen olimpiadada 1 million funt sterling alandygyny belleýär.
12-nji iýunda Azerbaýjanyň prezidenti Ylham Alyýew Bakuwyň täze Olimpiýa stadionyna toplanan 68 müň çemesi tomaşaçynyň, şol sanda rus prezidenti Wladimir Putiniň, 6 müňe golaý atletiň öňüne çykyp, Ýewropa oýunlaryny açdy.


text:
Çarşenbe güni Ysraýylyň harby we polisiýa resmileri Müsüriň Sinaý ýarym adasyndan atylan azyndan iki raketanyň Ysraýylyň Eýlat şäheriniň çäklerine gelip düşendigini habar berdiler.
Maglumata görä, bu raketalardan hiç kim ejir çekmändir. Müsüriň Goranmak ministrligi bu raketalaryň hakykatdanam Müsüriň territoriýasyndanmy ýa başga ýerden atylandygyny anyklamak boýunça derňew işleriniň alnyp barylýandygyny mälim etdi.
Mundan bir ýyl ozal, 2012-nji ýylyň aprelinde-de Müsüriň şu Sinaý ýarym adasyndan Ysraýylyň deňiz ýakasyndaky Eýlat şäherine näbelli hüjümçiler raketa okuny atypdylar. Ýöne ol wakada-da bu hüjümden ejir çeken bolmandy.


text:
Anna güni Orsýetiň Ýekaterinburg şäheriniň sudy ýurduň harby kompaniýasynyň ozalky işgäri Aleksandr Gniteýewi gizlin harby maglumatlary daşary ýurt razwedkasyna berenlikde aýyplap, ony 8 ýyl türme tussaglygyna höküm etdi.
Sud Aleksandr Gniteýewi Orsýetiň ballistik raketalaryna degişli gizlin maglumatlary daşarky bir ýurda berenlikde aýyplap, ony watana dönüklik etmekde we içalyçylykda günäli tapdy. Suduň karary bilen ol aýratyn berk goragly türmede saklanar.
Orsýetiň habar serişdeleri Aleksandr Gniteýewiň Orsýetiň suwasty gämileri üçin niýetlenen “Bulawa” atly ballistik raketalaryň syryny daşarky ýurda aýan edendigini habar berýär. Ýöne bu maglumatlary onuň haýsy ýurda berendigi barada anyk maglumat berilmeýär.


text:
Ukrainanyň hökümeti 2013-nji ýyldan başlap ýurtda hökmany harby gulluk düzgüniniň ýatyrylýandygyňy yglan etdi.
Ukrainanyň goranmak ministri Pawel Lebedew geljek ýyldan başlap ýurduň goşun bölümlerinde kontrakt esasynda gulluk etmek düzgüniniň giriziljekdigini aýtdy.
Ol Ukrainanyň armiýasynda ýola goýuljak “düýpli özgerişlikleriň” bu ýurduň harby pudagynyň standartlaryny dünýäniň ösen ýurtlaryndaky standartlara laýyk getirjekdigini öňe sürdi.
Statistiki maglumatlara görä, 2012-nji ýylda Ukrainanyň goşun bölümlerinde jemi 184 müň adam harby gullukda bolupdyr. Şeýlelikde, harbylarynyň sany boýunça Ukraina Ýewropa ýurtlarynyň arasynda bäşinji orunda durýar.
Ýurduň Goranmak ministrligi geljek bäş ýylyň dowamynda harbylaryň sanyny 70 müňe getirmekligi göz öňünde tutýar.


text:
Anna güni Kiýewiň sudy Ukrainanyň ozalky premýer-ministri Ýuliýa Timoşenko garşy bildirilýän jenaýat aýyplamalary boýunça sud diňlenişigini geçirdi.
Ýurduň prokuraturasy Ýuliýa Timoşenkony Orsýet bilen gaz söwdasy baradaky ylalaşyga gol çekende öz wezipesinden hyýanatçylykly peýdalananlykda we gazyň çakdanaşa gymmat satyn alynmagyna sebäp bolanlykda aýyplaýar.
Oňa korrupsiýa bilen baglanyşykly käbir beýleki işler boýunça-da jenaýat aýyplamalary bildirilýär.
Ýuliýa Timoşenkonyň özi bu bildirilýän aýyplamalary syýasy matlaba esaslanýan galplaşdyrylan aýyplamalar diýip hasaplaýar.
Anna güni Tomoşenkonyň tarapdarlarynyň müňlerçesi Kiýew sudunyň binasynyň öňünde bu sud prosesini ýazgaryp, demonstrasiýa geçirdiler.


text:
Warşawada geçirilen sammitde Orsýet NATO-ny öz ünsüni Orsýet tarapyndan “bar bolmadyk” howpa gönükdirmekde tankyt etdi.
Iki gün dowam eden konferensiýanyň dowamynda NATO liderleri Orsýetiň 2014-nji ýylda Ukrainanyň Krym sebitini anneksiýa etmegine we Ukrainadaky ýaragly separatistleri goldamagyna gaýtawul edip, Gündogar Ýewropada täze uly göwrümli goşuny ýerleşdirmek barada ylalaşdylar.
Orsýetiň Daşary işler ministrliginiň metbugat wekili Maria Zaharowa 13-nji iýulda geçiriljek NATO-Orsýet Geňeşinde Moskwanyň ýaranlykdan öz planlary dogrusynda düşündiriş bermegi sorajakdygyny aýtdy.
Şeýle-de, Orsýetiň daşary işler ministrliginiň beýanatynda Moskwanyň NATO-dan Baltik deňziniň ýokarsyndaky howa giňişliginde goranyşy gowulandyrmak baradaky Finlandiýa planlary dogrusynda hem düşündiriş bermegi sorajakdygy nygtalýar.


text:
Türkiýäniň hökümeti Siriýanyň gabawdaky Kobani şäheriniň “Yslam döwletiniň” jyhadçylaryna garşy göreşine ýardam bermek üçin bu ýere Yragyň kürt söweşijilerini geçirmäge goldaw berýär.
Türkiýäniň daşary işler ministri Mewlut Çawuşoglu syýasatyň üýtgändigini 20-nji oktýabrda Ankarada mälim etdi. Ol bu mesele boýunça gepleşikleriň geçýändigini žurnalistlere aýtdy, emma bu hadysa barada jikme-jik maglumat bermekden boýun gaçyrdy.
ABŞ-nyň prezidenti Barak Obama 18-nji oktýabrda Türkiýäniň prezidenti Rejep Taýyp Erdogan bilen telefon arkaly gepleşdi we Kobanidäki ýagdaýlary maslahat etdi.
19-njy oktýabrda ABŞ-nyň harbylary şäheriň kürt söweşijilerine ýaraglary we harby enjamlary öz içine alýan kömek ýüklerini howadan ýere oklamak arkaly gowşurdy. Kobanide kürtleriň ýaragly güýçleriniň metbugat wekili howadan ýetirilen ýükleriň “örän kömek” berendigini aýtdy.
ABŞ-nyň harbylarynyň beýannamasyna görä, ABŞ Kobaniniň daşynda “Yslam döwletiniň” söweşijilerine 135 howa zarbasyny urupdyr.
Kobaniniň kürt goragçylary bir aýdan gowrak wagt bäri “Yslam döwletiniň” gabawynda galýarlar.
ABŞ-nyň döwlet sekretary Jon Kerri 20-nji oktýabrda Indoneziýanyň paýtagty Jakartada eden çykyşynda Aziýanyň halklarynyň “Yslam döwletiniň” ektremistlerine garşy söweşde öz tagallalaryny güýçlendirmelidigini aýtdy.
Ol yslamçylaryň Günorta-Gündogar Aziýada, hususan-da Indoneziýada we Malaýziýada, adamlary hakyna tutmak işiniň öňüni almagyň zerurdygyny aýtdy.
Orsýetiň daşary işler ministri Sergeý Lawrow 20-nji oktýabrda Moskwada eden çykyşynda YD garşy söweş üçin islendik halkara bileleşiginiň BMG-niň Howpsuzlyk Geňeşiniň üsti bilen sazlaşdyrylmalydygyny nygtady.
Siriýada adam hukuklaryna gözegçilik edýän Britaniýada ýerleşýän gurama Türkiýe bilen serhediň golaýynda ýerleşýän Kobani şäherinde soňky iki gün bäri güýçli söweşleriň dowam edýändigi we kürt söweşijileriniň “Yslam döwletiniň” basyşyna garşy durýandygy barada habar berdi.
Gurama 18-nji oktýabrda “Yslam döwletiniň” söweşijileriniň kürtleriň ýerleşýän ýerilerine 50 çemesi top okuny atandygyny we awtoulagda goýlan iki sany bomba partlamasy arkaly zarba urandygyny aýtdy.
Adam hukuklaryna syn edýän bu gurama YD toparynyň hem agyr ýitgileri çekendigini habar berip, keselhanalardaky çeşmelerine salgylanyp, soňky dört günüň dowamynda Kobanide “Yslam döwletiniň” 70 çemesi söweşijisiniň öldürilendigini aýtdy. Maglumata görä, 18-njy oktýabr bilen 19-njy oktýabryň daňdany aralygynda 31 çemesi jyhadçynyň söweşlerde öldürilendigini aýtdy.
Siriýanyň içindäki çeşmeleri bilen iş alyp barýan gurama “Yslam döwletiniň” 15 söweşijisiniň howa zarbalarynda, ýene 16 adamyň ýerdäki çaknyşyklarda öldürilendigini, kürt goragçylarynyň hem birnäçesiniň wepat bolandygyny habar berdi.


text:
Eýranyň ýadro meselesi boýunça Birleşen Ştatlaryň ýokary derejeli araçysy Waşington Tähranyň ýadro ýaragyny edinmegine rugsat bermez diýdi.
Birleşen Ştatlaryň Syýasy meseleler boýunça Döwlet sekretarynyň orunbasary Wendi Şerman Waşingtonda Strategiýa we halkara barlaglary merkezinde eden çykyşynda Eýranyň ýadro ýaraglary edinmegi regionda ýaraglanyş ýaryşynyň döremegine sebäp bolup biler diýip, onuň has köp durnuksyzlygy we howpy döredip biljekdigi barada duýduryş berdi.
Şeýle-de, Şerman Birleşen Ştatlar öz maksadyna diplomatik usullar bilen ýetmegi makul hasaplaýar diýip, “Eýran ýadro ýaraglaryny edinmez, edinmeli däldir” diýdi.
Eýranyň ýadro hereketleri barada Tähran bilen dünýäniň alty iri döwletiniň arasyndaky gepleşikleriň nobatdakysy 24-nji noýabrda geçiriler.


text:
ABŞ Ýaponiýany Ýewropa Bileleşiginden görelde alyp, Eýrana garşy has berk sanksiýalary kabul etmäge çagyrdy.
Bu barada Tokio eden saparynyň dowamynda ABŞ-nyň Döwlet departamentiniň ýaraglaryň ýaýradylmazlygy we gözegçiligi boýunça ýörite geňeşçisi Robert Eýnhorn aýtdy.
“Biz Ýaponiýanyň hökümetine Ýewropa Bileleşigi tarapyndan kabul edilen sanksiýalara seretmegi maslahat berdik. Şol sanksiýalar hakykatdan hem berk. Ýaponiýa hem şeýle berk sanksiýalary kabul etse, bu ýurduň ykdysadyýetine ýaramaz täsirini ýetirmez”, diýip, ABŞ-nyň Döwlet departamentiniň wekili belledi.
3-nji awgustda Ýaponiýa Eýrana garşy sanksiýalary girizip, şu aýyň soňuna çenli goşmaça çäreleri görjekdigini mälim etdi.
Iýun aýyda BMG-niň Howpsuzlyk Geňeşi Eýranyň urany baýlaşdyrmagy bes etmeýändigi üçin bu ýurda garşy sanksiýalaryň 4-nji tapgyryny girizdi.


text:
Türkmenistanyň ilkinji daşary işler ministri Abdy Kuly SSSR ýykylyp, ozalky sowet giňişligine bulam-bujarlyk aralaşanda, özüniň türkmeni şol kynçylyklardan iň az ýitgiler bilen alyp çykyp biljek şahsyýetleriň biridigini görkezdi. Başda S.Nyýazow bilen işleşip, oňa ynam edenem bolsa, A.Kuly onuň ýurdy ters ugra alyp barýandygyna ilki bolup düşünenleriň biridi.
Şondan soň, elbetde, aýgytly hereketler gerekdi. Emma SSSR döwründe 20 ýyldan gowrak diplomatik işde işläp, ullakan syýasy tejribe toplan döwlet işgäri bolsa-da, Abdy Kuly ozalynda syýasatçy däldi, ol edebiýat ugrundan ýokary bilimli, öz tebigaty boýunça-da sypaýyçylykly adamdy. Adalaty, halallygy, mertligi hemme zatdan ileri tutýan A.Kuly türkmeniň milli mertebesini gorap, orta çykdy. Bu göreşde ol halk köpçüligine daýanmak isledi, halkyň öz mertebesini, hak-hukugyny talap edip, aýaga galmagyna bil baglady, şoňa garaşdy. Ol halkdan üzňe hereket etjek bolmady, zorluga gol ýapmady.
Men Abdy Kuly bilen hut şol döwürlerde, wezipeden gitmezinden birnäçe aý öň tanyşdym. 1992-nji ýylyň başynda maňa Amerikanyň Wiskonsin Uniwersitetinden “Orta Aziýany we oňa ýanaşýan regionlary demokratiýalaşdyrmak” diýen temadan şol ýylyň aprelinde geçiriljek Halkara konferensiýasyna çakylyk geldi. Menem, bu mesele bäri-bärde çözülmänsoň, Amerika gitmek üçin özüme wiza berilmegini sorap, Daşary işler ministrligine, hut Abdy Kulynyň özüne ýüz tutdum, onuň bilen duşuşdym. Ol maňa çykyş wizasyny bermek hukugynyň DIM-den alnyp, şol wagtky Döwlet Howpsuzlyk Komitetine tabşyrylandygyny gynanç bilen aýtdy.
Şol ýagdaý bilen baglanyşykly-da, ol ikimiziň aramyzda Türkmenistanyň şol wagtky syýasy durumy barada gürrüňe ýol açyldy. Özara gürrüň az wagtdan demokratik meseleleriň üstünden bardy. Türkmenistanda häzir köppartiýalylyk temasy örän aktual, şonuň üçinem bu hakda şol gün Abdy Kuly bilen arada bolan gürrüňi ýatlamak ýerlikli bolar. A.Kuly şonda özüniň köppartiýalylyga garşydygyny aýtdy. Men onuň sebäbini soradym. Şonda ol: “Eger-de bizde köppartiýalylyk girizilse, onda ol ýaman niýet bilen ulanylyp bilner. Her taýpanyň, her tiräniň öz partiýasynyň döredilmegi mümkin, onuň yzam, kim bilýär, nämä ýazjak…” diýdi.
Men oňa: “Bu ilkibaşda bolup biläýjek zat. Dogrudanam, hakyky syýasy partiýalar bilen bir hatarda ilki bizde tire-taýpa derejesindäki partiýalaryňam döremegi ahmal. Ýöne partiýa diýeniň mydama giňelmäge, öz agzalarynyň sanyny artdyrmaga ymtylýar. Ösmek, giňelmek üçinem partiýanyň tutýan ýoly, maksady has köp adamlaryň pikiri, arzuw-islegi bilen gabat gelmeli. Iň esasy zadam, islendik partiýa tebigy ýagdaýda syýasy häkimiýete, Mejlise girmäge dyrjaşýar. Diýmek, başda tire-taýpa derejesinde dörese-de, syýasy häkimiýete aralaşjak, ýurdy dolandyrmaga gatnaşjak bolsa, onda ol partiýa hökman tutuş halkyň goldawyny almaga dyrjaşmaly. Bütin milletiň goldawyny gazanmak üçinem hökman halkyň bütewi arzuw-isleglerini beýan etmeli. Diýmek, syýasy taýdan ösmese, kämilleşmese, partiýalaryň başga alajy ýok. Ýogsa-da, öz tiresiniň, taýpasynyň çäginden çykyp bilmän, syýasy bankrota öwrülip, ýitip giderler.” diýdim.
Bu argument Abdy Kulynyň diýseň göwnüne ýarady. Ol: “Dogrudanam, bu aýdýanyň jany bar. Belki, biz köppartiýalylykdan nähak çekinýändiris” diýdi. Şonda men, öz pikiriňi esaslandyryp bilseň, A.Kulynyň ony diňlemäge hem progressiw pikirleri kabul etmäge ukyplydygyny gördüm. Bu bolsa, elbetde, demokratik meýilli adamlara mahsus gylyk. Şol gün mende beýle adamynyň S.Nyýazow bilen uzak işleşip biljegine-de şübhe döredi. Kän wagt geçmänkä-de bu çak dogry çykdy: 1992-nji ýylyň iýulynda A.Kuly ministrlik wezipesini meýletin terk edip, Nyýazowyň režimine garşy oppozisiýa geçdi we tä ömrüniň ahyryna çenli türkmen oppozisiýasyna baştutanlyk etdi. Ýöne öz wagtynda halk köpçüligi ony aýgytly goldap, öz hak-hukugy üçin aýaga galan bolsa, onda ol möhüm taryhy döwürde türkmen döwletine ýolbaşçylyk etmelidi. Sebäbi Abdy Kuly Gaýgysyz Atabaý, Şaja Batyr ýaly gerçekleriň göreldesi bilen ýetişen we ýaş türkmen döwletini ilkibaşdan dogry ugra gönükdirip biljek arassa ahlakly, arassa lebizli, ilhalar adamdy.Ak Welsapar Şwesiýada ýaşaýan türkmen ýazyjysy. Şu blogda öňe sürlen pikirler hem-de garaýyşlar awtoryň özüne degişli.


text:
Türkmenistanyň prezidenti Gurbanguly Berdimuhamedow ýurduň hususy ulag eýelerine her aýda mugt berilýän benzini ýatyrmak barada karara gol çekdi.
2008-nji ýyldan bäri Türkmenistanda hususy ulaglaryň eýelerine her aýda 120 litr möçberde mugt ýangyç berilýärdi.
Prezident G.Berdimuhamedowyň 29-njy aprelde milli habar beriş serişdelerinde çap edilen bu kararynda mugt ýangyjyň ýatyrylmagynyň “milli ykdysadyýetiň yzygiderli ösüşine, nebit önümleriniň rejeli peýdalanylmagyna we Türkmenistanyň içerki bazarynda nebit önümleriniň dolanyşygyny tertipleşdirmäge” ýardam berjekdigi aýdyldy.
Türkmenistanyň raýatlary tebigy gazdan, suwdan we elektrik togundan mugt peýdalanýarlar.
Adam hukuklaryny goraýjylar dünýäde tebigy gaz baýlygy boýunça dördünji ýerde duran Türkmenistana iň üzňe we repressiw ýurtlaryň biri hökmünde garaýarlar.


text:
Slowenianyň häkimiýetleri gündeki kwotalar kesgitlenenden soň Horwatiýadan gelen 1000-den gowrak migranty kabul etmekden ýüz öwürendiklerini habar berdiler.
1800 adamlyk otly gije geldi, emma “iň mätäç” 500 çemesiniň Sloweniýa geçmegine rugsat berildi, diýip polisiýanyň metbugat-wekili Bojan Kitel 19-njy oktýabrda aýtdy.
Horwatiýa öz demirgazyk serhedinden günde 5000 migrantyň geçmegine rugsat sorady, emma Slowenia iki esse az adamy kabul etmäge razydygyny aýdýar.
BMG-niň bosgunlar edarasy 10 000 çemesi migrantyň Serbiýada agyr şertlerde galýandygyny aýdýar.
Esasan Siriýadan, Owganystandan we Yrakdan gaçyp çykan onlarça müň bosgun Balkan ýurtlarynyň üstünden Ýewropanyň baý ýurtlaryna aşmaga çalyşýar.


text:
BMG-niň Siriýa boýunça synçylar toparynyň missiýasy resmi taýdan öz işini tamamlady. Toparyň ygtyýarlyklary ýekşenbe güni giçlik gutardy.
Siriýa boýunça topar aprel aýynda BMG-niň Howpsuzlyk geňeşi tarapyndan döredilipdi. 300 adamdan ybarat toparyň maksady Siriýa boýunça halkara wekil Kofi Annanyň hödürlän, ot atyşyklary bes etmek boýunça planyň ýerine ýetirilişine gözegçilik etmekden ybaratdy.
Emma taraplaryň hiç biri, ne gozgalaňçylar ne-de hökümet Annanyň hödürlän planyny berjaý etmedi.
BMG Siriýada “gepleşikler üçin edaranyň” dörediljekdigini mälim etdi. Mundan ozal, Siriýa boýunça halkara wekil Koffi Annan hem wezipesinden çekilipdi. Häzir onuň ýerine Lakhdar Brahimi geçdi.
Brahimi alžirly diplomat bolup, ol BMG-niň Owganystandaky we Yrakdaky wekili hökmünde hem işläpdi. Ol ýekşenbe güni France-24 telekanalyna beren interwýusynda, Siriýadaky ýagdaýlary kadalaşdyryp biljekdigine doly ynanmaýandygyny aýtdy.
Brahimi: “Köp kişi Siriýada graždan urşuna ýoluň berilmeli däldigini aýdýar. Ýöne meniň pikirimçe, ol ýerde eýýäm graždan urşy gidip dur. Esasy mesele bu graždan urşuny togtatmaly. Ýöne, bu aňsat bojaga meňzänok” diýdi.
Bu aralykda, duşenbe güni Siriýanyň ençeme künjeklerinde, şol sanda Aleppoda hem çaknyşyklaryň dowam edendigi barada maglumatlar gowuşýar.
Siriýadaky gazaplylyk sebäpli, soňky 17 aýyň içinde müňlerçe siriýaly bosgun goňşy döwletletlere geçmäge mejbur galdy. Türkiýede siriýaly bosgunlaryň sany 70 müň töweregi diýlip çaklanylýar.


text:
Ýekşenbe güni günorta-gündogar Çeçenistanda geçirilen harby operasiýanyň dowamynda üç sany harby gullukçy we üç söweşiji öldürildi.
“Interfaks” habar gullugy Çeçenistanyň kanun goraýjy organlaryna salgylanyp, Wedensk etrabynda bolan çaknyşykda kanun goraýjy organlaryň 16 işgäriniň ýaralanandygyny habar berdi.
“Interfaksyň” çeçen lideri Ramzan Kadyrowa salgylanyp ýazmagyna görä, Tazengala obasynyň golaýynda bikanun ýaragly toparlara garşy ýörite operasiýa geçirilipdir.
Kreml çeçen pitneçilerine garşy 1991-nji ýylda SSSR dargaly bäri göreş alyp barýar.


text:
- 🏠 Emläk 166
- 🚗 Ulag 174
- 👌 Hyzmat 19
- 📦 Satlyk harytlar 85
- 👨 Iş 41
Ýer: ✓ Lebap welaýaty - üýtget →
- Türkmenabat 476
- Atamyrat 1
- Magdanly
- Seýdi 8
Lebap welaýaty VIP bildirişler
Lebap welaýaty täze bildirişler
Türkmenistan - NaydiZdes Mugt Bildirişler
Türkmenistanda eýesinden bildirişler Naydizdes saýtynda - bärde islän harydyňyzy tapyp bilersiňiz. Eger öz bildirişiňizi goşmak isleseňiz "Bildiriş ber" dügmesine basyň we isleýän bölümde öz bildiriňşiňizi mugt goşuň. Naydizdes saýtyndan Türkmenistanda ähli zady satyn alyp we satyp bilersiňiz.


text:
Sagdynlyk. Ruhubelentlik. Dostluk.
Türkmenistanda halkara sergi we maslahat geçirilýär
Söwda-senagat edarasynda ýurdumyzyň Bilim ministrligi, Sport baradaky döwlet komiteti we Söwda-senagat edarasy tarapyndan bilelikde geçirilýän «Bilim we sport Berkarar döwletimiziň bagtyýarlyk döwründe» atly halkara sergi we ylmy maslahat öz işine başlady.
Bilim ulgamyny hil taýdan kämilleşdirmek, köpçülikleýin sporty ösdürmek we olimpiýa hereketini goldamak, sagdyn, beden taýdan ösen, hertaraplaýyn bilimli ýaş nesli terbiýeläp ýetişdirmek hormatly Prezidentimiz Gurbanguly Berdimuhamedow tarapyndan durmuşa geçirilýän durmuş maksatly döwlet syýasatynyň ileri tutulýan ugurlarynyň hatarynda durýar.
Bu ugurda amala aşyrylýan giň göwrümli toplumlaýyn işler iri maýa goýum taslamalaryny we maksatnamalaryny durmuşa geçirmekde daşary ýurtly hyzmatdaşlar üçin döredilen şertler Türkmenistan bilen hyzmatdaşlyga gyzyklanma bildirýän ýurtlaryň, iri halkara sport guramalarynyň we ylym-bilim merkezleriniň, işewürlik düzümleriniň sanynyň artmagyna getirdi. 2017-nji ýylda Ýapyk binalarda we söweş sungaty boýunça Aziýa oýunlarynyň geçiriljek ýeri hökmünde Aşgabat şäheriniň saýlanyp alynmagy biziň döwletimiziň halkara sport hereketiniň ösüşine uly goşant goşýandygynyň güwänamasy boldy.
Russiýanyň, Hytaýyň, Beýik Britaniýanyň, Germaniýanyň, Türkiýäniň, Ýaponiýanyň, Italiýanyň, Ispaniýanyň, Eýranyň, Pakistanyň, Birleşen Arap Emirlikleriniň, Kipriň, Sloweniýanyň, Belarusuň, Ukrainanyň, Ermenistanyň, Gazagystanyň, Özbegistanyň, Gyrgyzystanyň, Latwiýanyň we beýleki ýurtlaryň wekiliýetleriniň hatarynda 200-e golaý myhmanyň maslahata gatnaşmak üçin türkmen paýtagtyna gelmegi aýdylanlary ýene bir gezek subut edýär.
Maslahata Malaýziýanyň iri uniwersitetleriniň sekizisinden alymlar we hünärmenler uly topar bolup ýurdumyza geldiler. Şunuň bilen baglylykda, hormatly Prezidentimiz Gurbanguly Berdimuhamedowyň ýaňy-ýakynda bu dostlukly ýurda üstünlikli amala aşyran resmi saparynda möhüm ylalaşyklar gazanyldy. Olaryň arasynda ylym we bilim ulgamlarynda, hususan-da, iki ýurduň ýokary mekdepleriniň we Ylymlar akademiýalarynyň arasynda hyzmatdaşlygy giňeltmek, 2017-nji ýylda Aşgabat şäherinde Ýapyk binalarda we söweş sungaty boýunça V Aziýa oýunlaryny üstünlikli geçirmek üçin ysnyşykly gatnaşyklary saklamak barada ylalaşyklar bar. Türkmenistanyň Hökümetiniň we Malaýziýanyň Hökümetiniň arasynda özara düşünişmek barada Ähtnama gol çekildi.
Şu gezekki serginiň açylyş dabarasynda hökümet agzalary, Mejlisiň, ministrlikleriň we pudak edaralarynyň, ýurdumyzyň jemgyýetçilik guramalarynyň ýolbaşçylary, Türkmenistanda işleýän diplomatik wekilhanalaryň baştutanlary, bilim we sport ulgamynyň köp sanly işgärleri, hormatly myhmanlar, köpçülikleýin habar beriş serişdeleriniň wekilleri, talyp ýaşlar boldular.
Ýygnananlar hormatly Prezidentimiz Gurbanguly Berdimuhamedowyň halkara maslahatyna gatnaşyjylara ýollan Gutlagyny uly üns bilen diňlediler. Onda milli Liderimiz: “Bilim we sport jemgyýetimizi belent maksatlara ruhlandyrýan kuwwatly güýçdür” diýip belleýär. Bagtyýar halkymyzyň aň-düşünjesini, medeni-ruhy durmuşyny düýpli özgertmäge, Bitarap döwletimiziň dünýäde tutýan ornuny hemmetaraplaýyn pugtalandyrmaga, täze belent menzilleri geçmäge, beýik geljegimizi gurmaga mümkinçilik berýär.
Şoňa görä-de, biz bu ugurda, ilkinji nobatda, jemgyýetimiziň hem-de döwletimiziň bähbitlerine, milli we umumadamzat gymmatlyklaryna, ynsanperwer däplere esaslanýan syýasatymyzy, milli maksatnamalarymyzy, düýpli özgertmelerimizi üstünlikli amala aşyrýarys diýip, döwlet Baştutanymyz nygtaýar.
Söwda-senagat edarasynyň meýdançalarynda ýerleşen, köpugurly serginiň diwarlyklary Aziada—2017 — ägirt uly sport çäresini geçirmäge taýýarlyk görýän ýurdumyzyň edaralaryny, bilim we sport guramalaryny täsirli we çuň mazmunly şöhlelendirýär.
Diwarlyklaryň göwnejaý, oýlanyşykly ýerleşdirilmegi hem-de mahabat işi sergä gelýänlere ugurdaş bölümleri synlamaga mümkinçilik berýär. Ýurdumyzyň Bilim ministrliginiň, ýokary okuw mekdepleriniň, şol sanda Oguz han adyndaky Inžener-tehnologiýalar uniwersitetiniň diwarlyklarynda ýokary okuw mekdepleriniň barlaghanalarynyň häzirki zaman enjamlary, ýurdumyzda neşir edilýän dürli ylmy we okuw-usulyýet edebiýaty, gollanmalar, ensiklopediýalar, sözlükler, halkara talyplar olimpiadalarynda we sport bäsleşiklerinde mynasyp bolnan kuboklar, medallar we diplomlar giňden görkezilýär. Bu ýerde ýokary okuw mekdeplerinde özleşdirilýän hünärler we okatmagyň häzirki zaman usulyýeti barada giňişleýin maglumatlary-da almak bolýar.
Häzirki wagtda talyplarymyzyň gyzykly taslamalaryň hem-de ylmy işläp taýýarlamalaryň awtorlarydygyny bellemek gerek. Muňa bu ýerde görkezilýän dürli binagärlik desgalarynyň kiçeldilen nusgalaryny, şypahanalary hem-de seýilgäh toplumlaryny gurmak boýunça täze teklipleri mysal getirmek bolar.
Ýörite orta mekdepleriň okuwçylarynyň işleri hem üns berilmegine mynasypdyr, olar okuw işiniň barşynda peýdalanylýan maglumat tehnologiýalary, täze usulyýetler hem-de maksatnamalar, hünärmenleri taýýarlamak boýunça merkezleriň önümçilik we ylmy-tehniki işi, olaryň kärhanalar bilen hyzmatdaşlygy hakynda aýdyň düşünje berýär.
Ýurdumyzyň Ylymlar akademiýasynyň ugurdaş institutlary üstünliklerini, alymlaryň işläp taýýarlamalaryny görkezmek bilen, türkmen alymlarynyň iň täze ylmy hem-de tehnologiýa gazananlaryna ünsi çekýärler.
Diwarlyklaryň onlarçasynda daşary ýurtlaryň bilim beriş mümkinçilikleri, şol sanda bilim ulgamynda uly islege eýe bolan kompýuter tehnologiýalary, innowasiýa häsiýetli barlaghana enjamlaryny öndüriji öňdebaryjy kompaniýalaryň işläp taýýarlamalary giňden görkezilýär. Olaryň arasynda “Microsoft” (ABŞ), “Lenovo” we “Huawei” (Hytaý), “Softline”, ACER (Taýwan) ýaly belli kompaniýalar bar. Bu kompaniýalar maksatnamalaýyn üpjünçiligiň giň toplumyny hödürleýärler.
Diwarlyklarda kiçi ýaşly we mekdebe çenli bilim hem-de terbiýe ulgamyna aýratyn üns berilýär. Bu babatda Russiýanyň Sankt-Peterburg şäheriniň “Montessori” kompaniýasynyň okuw mebelleri hem-de oýun üçin otaglary, şeýle hem “Swetoç” şereketi tarapyndan işlenip taýýarlanylan aň ýetiriş hem-de öwrediji oýunlar toplumlary özüne çekijidir.
Sergä gatnaşyjylaryň hatarynda dünýäniň dürli sebitlerinden ýokary okuw mekdepleri, milli we halkara guramalary, daşary ýurtlarda okatmak we talyplary alyşmak boýunça agentlikler, okuw edebiýatyny neşir edijiler bar. Kipriň Gündogar—Ortaýer deňiz uniwersiteti, Gýote adyndaky institut (Germaniýa), Halkara gazak-türk uniwersiteti talyplary alyşmak boýunça öz maksatnamalaryny görkezýärler.
Sergide sport ulgamyna hem uly üns berilýär, ol Aziada—2017-ä taýýarlyk görmek nukdaýnazaryndan has gyzyklydyr. Şol oýunlar hormatly Prezidentimiz Gurbanguly Berdimuhamedowyň başlangyjy bilen gurulýan hem-de gurluşygy tamamlaýjy tapgyra gadam basan paýtagtymyzyň Olimpiýa şäherjiginde geçiriler. Ýurdumyzyň Sport baradaky döwlet komitetiniň diwarlygynda iň täze enjamlar hem-de ýokary tehnologiýalar bilen üpjün edilen bu ägirt uly toplumyň kiçeldilen görnüşi ýerleşdirilipdir. Bu toplum häzirki zaman sport desgalarynyň 30-dan gowragyny öz içine alýar, olar bäsleşikleri ýaýlymlara alyp görkezmek hem-de giňden wagyz etmek üçin multimediýa ulgamlary bilen enjamlaşdyrylandyr. Toplumyň käbir desgalary eýýäm işläp başlady hem-de Aziada taýýarlyk görmegiň çäklerinde guralýan halkara ýaryşlarynyň geçirilýän merkezine öwrülýär.
Serginiň sporta degişli bölümlerinde ýurdumyzyň we daşary döwletleriň iri guramalary, şeýle hem ýörite sport enjamlaryny, gurallary we lybaslary öndürýän kompaniýalar öz önümlerini hödürleýärler.
Şeýle hem sergä gatnaşyjylaryň hatarynda dürli sport federasiýalary we klublar bar, olarda tälim alan türgenler serginiň açylyş dabarasynda görkezme çykyşlaryny görkezdiler. Olar sport akrobatikasy we gimnastika, şeýle hem Aziýa oýunlarynyň maksatnamasyna ilkinji gezek girizilen milli göreş boýunça öz başarnyklaryny äşgär etdiler.
Türkmen türgenleriniň iri halkara ýaryşlarynda gazanan medallarynyň toplumlary bu ýere gelýänleriň ünsüni özüne çekýär.
Daşary ýurt öndürijileri — «Сolambia Active sport» (ABŞ), “Joma Sport Ispaniýa” kompaniýalary häzirki zaman sport lybaslaryny görkezdiler, ýurdumyzyň kärhanalarynyň öndürýän ajaýyp öwüşginli sport hem-de işjeň dynç almaga niýetlenen lybaslary has-da özüneçekiji boldy.
Serginiň görkeziş meýdançasy bilim we sport ulgamynda duşuşyklary, gepleşikleri geçirmek, işewürlik gatnaşyklary ýola goýmak hem-de tejribe alyşmak üçin amatly künjege öwrüldi. Daşary ýurt wekiliýetleriniň agzalary bilen okgunly ösýän türkmen bazarynda işewürligi ilerletmegiň mümkinçilikleri uly gyzyklanma bildirilip, ara alnyp maslahatlaşyldy.
Günüň ikinji ýarymynda mejlisler zalynda öz işine başlan ylmy maslahat forumyň dowamy boldy, onda bilim we sport ulgamynda milli Liderimiz Gurbanguly Berdimuhamedow tarapyndan alnyp barylýan Türkmenistanyň döwlet syýasatynyň ileri tutulýan ugurlary ýaly meseleler boýunça hyzmatdaşlygy ösdürmäge täzeçe çemeleşmek meselelerine garaldy. Maslahatyň barşynda hyzmatdaşlygyň täze görnüşleri, uniwersitetleriň, institutlaryň we ýörite orta okuw mekdepleriniň, şeýle hem sport guramalarynyň arasynda göni gatnaşyklar arkaly hil taýdan täze özgertmeleri geçirmäge gönükdirilen meseleler, bilelikdäki ynsanperwerlik taslamalaryny durmuşa geçirmek, wekiliýetleri alyşmak ýaly ugurlar boýunça pikir alşyldy.
Düýn foruma daşary ýurtly gatnaşyjylar bilen paýtagtymyzyň ýokary okuw mekdepleriniň mugallymlarynyň we talyplarynyň däp bolan duşuşygy hem bu meselelere bagyşlandy.
Ertir maslahatyň bölümlerdäki mejlisleri Magtymguly adyndaky Türkmen döwlet uniwersitetinde, Halkara ynsanperwer ylymlar we ösüş uniwersitetinde, Türkmen döwlet ykdysadyýet we dolandyryş institutynda, Türkmen döwlet ulag we aragatnaşyk institutynda, Türkmenistanyň Milli sport we syýahatçylyk institutynda geçiriler.
Şeýlelikde, “Bilim we sport Berkarar döwletimiziň bagtyýarlyk döwründe” atly halkara sergi we ylmy maslahat Türkmenistanyň dünýäniň bitewi bilim giňişligine üstünlikli goşulyşmagyna ýurdumyzyň sport edaralarynyň daşary ýurtly ugurdaş guramalary bilen hyzmatdaşlygynyň giňeldilmegine ýardam berýän netijeli gurallaryň biri bolup hyzmat eder.


text:
Ukraina şu ýyl býujetdäki ýetmezçiligi ýapmak üçin Halkara walýuta fondunyň berjek kreditini bir bölegini peýdalanmakçy.
Şu maksat üçin iki milliard dollar goýberler, 13 milliard dollar bolsa Merkezi bankyň ätiýaçlygyny doldurmaga berler.
Karz pul baradaky şertnama täze ukrain hökümeti bilen gutarnykly ylalaşylandan soň Ukraina kredit beriljekdigini Halkara walýuta fondy yglan etdi.
Ukrainanyň kärdeşler arkalaşyklary kredit berilmeginiň şerti bolan gazyň bahasynyň birden galmagy sosial tolgunyşyklar we agyzdyryklap bolmajak inflýasiýa döretjekdigini duýdurdy.


text:
Birleşen Ştatlar Pakistany, Owgan hökümeti bilen “Talyban” hereketiniň arasyndaky parahatçylyk gepleşiklerini gaýtadan başlamaga ýardam bermäge çagyrýar.
Birleşen Ştatlaryň milli howpsuzlyk boýunça maslahatçysy Susan Raýs (Susan Rice) regiondaky howpsuzlyk meselelerini maslahat etmek üçin 30-njy awgustda Yslamabatda Pakistanyň premýer-ministri Nawaz Şarif we harby ýolbaşçysy Rahil Şarif (Raheel Sharif) bilen duşuşdy.
Maglumatlara görä, Raýs owgan we “Talyban” resmilerini 7-nji iýuldan bäri ilkinji gezek bir ýerde jemlemek üçin Pakistandan kömek soraýar.
Owgan hökümeti bilen “Talyban” hereketiniň arasynda geçiriljek gepleşikleriň ikinji tapgyry iýul aýynyň ahyryna ýatyrylypdy.
Bu aralykda, Raýs prezident Barak Obamanyň premýer-ministr Nawaz Şarifi resmi sapar bilen oktýabr aýynda Ak tama çagyrandygyny mälim etdi.


text:
Prezident Gurbanguly Berdimuhamedow Maryda, kemçilikler üçin, bäş etrabyň häkimini, welaýatyň, bir şäheriň we bir etrabyň häkiminiň orunbasarlaryny işden boşatdy. Şeýle-de ol welaýat, etrap we şäher häkimleriniň we olaryň orunbasarlarynyň 11-sine käýinç we berk käýinç berendigini aýtdy.
Mary welaýatynyň häkimi B.Annagurbanowa käýinç, onuň orunbasary J.Annaýewe bolsa berk käýinç berildi. Welaýat häkiminiň gurluşyk boýunça orunbasary Ý.Hommadow bolsa, “işde goýberen düýpli kemçilikleri üçin” diýlip, işden boşadyldy.
Soňky üç aýyň dowamynda ýurduň ähli welaýatlarynda ýokary derejeli resmileriň arasynda kadr çalşygy amala aşyryldy.
Eýse, Balkanda amala aşyrylan kadr çalşygy garaşylan tamany ödedimi?
Azatlyk radiosy bu sorag bilen gyzyklanyp, ýerly synçy we ýazyjy Amanmyrat Bugaýew bilen söhbetdeş boldy.


text:
21-nji martda Günbatar döwletleri Liwiýanyň lideri Muammar Kaddafiniň ýaragly güýçlerine we howa goranyş sistemasyna garşy howadan urýan zarbalarynyň ikinji tapgyryna başladylar.
Muammar Kaddafiniň tarapdarlarynyň oppozisiýa garşy görýän çäreleriniň öňüni almak boýunça howa zarbalaryny amala aşyrýan ABŞ, Beýik Britaniýa, Fransiýa, Italiýa, Kanada we beýleki ýurtlar Liwiýanyň howa giňişligindäki uçuşa gadagançylygyň netijeli üpjün edilýänligini aýdýarlar.
Netijede Kaddafiniň Tripolidäki rezidensiýasy we 40 ýyldan gowrak wagt bäri häkimiýet başynda oturan Kaddafä garşy çykyş edilip, bir aýa golaý wagt bäri dowam edýän rewolýusiýanyň daýanjy bolan Bengazi şäherine tarap barýan tanklar ýok edildi.
Kaddafiniň ýerleşýän ýeri häzir nämälimligine galýar.
Halkara çäreleri
Halkara goşunlarynyň amala aşyran bu zarbalary 2003-nji ýylda Yraga daşary ýurt goşunlary girizileli bäri arap döwletinde amala aşyrylýan iň uly halkara operasiýadyr.
Häzirki çäreler Liwiýada howa uçuşlaryndan azat zonany döretmek we parahat ilata garşy hüjümleriň öňüni almak üçin halkara harby hereketlerine başlamak baradaky BMG-niň rezolýusiýasy kabul edilenden soň başlandy.
Emma howa zarbalary Arap döwletleriniň ligasynyň ýolbaşçysy Amr Musa tarapyndan tankyt edildi. Amr Musa parahat ilatyň arasyndaky adam pidalaryna gynanç bildirdi.
Birleşen Ştatlar howa zarbalarynyň netijeli bolanlygyny we uçuşsyz howa zonasyny üpjün etmek çäresiniň üstünlikli ýerine ýetirilýänligini belledi.
ABŞ-nyň harby güýçleriniň ýolbaşçysy, wise-admiral Bill Kortni geçen hepdäniň şenbe güni žurnalistleriň öňünde eden çykyşynda Kaddafiniň režimi tarapyndan hiç bir täze howa hereketiniň bolmanlygyny belledi.
ABŞ-nyň harbylary öz döwründe Yraga goşun girizmek we Saddam Huseýni agdarmak bilen bagly bolan wakalar bilen islendik deňeşdirmelerden gaça durmak üçin häzir örän seresaply hereket edýärler.
Liwiýadaky reaksiýa
Halkara goşunlarynyň howa zarbalary ýurduň gündogaryny dolandyrýan we soňky 10 günüň dowamynda Kaddafiniň goşunlaryndan uly ýitgi çeken gozgalaňçy söweşijiler tarapyndan makullanmak bilen kabul edildi.
Amerikan harbylary Bengaziniň we gozgalaňçylaryň gözegçiligindäki beýleki şäherleriň heniz hem howp astyndadygyny aýdýarlar.
Kaddafiniň tarapdarlary bolsa, howa zarbalaryna garamazdan, garşylyk görkezmeklerini dowam etdirýärler. Olar geçen ýekşenbe güni Tripoliniň merkezi meýdançasynda jemlenip, howa ok atdylar we halkara harbylarynyň adyna haýbat atyjy şygarlary öňe sürdüler.
Muammar Kaddafi soňuna çenli durjagyny yglan etdi. Ol hökümetiniň we tarapdarlarynyň uzak urşa taýýardygyny aýtdy.


text:
Sişenbe güni Orsýetiň gümrük gullugynyň resmileri ýurduň uzak gündogaryndaky Nahodka port şäherinde Ýaponiýadan getirilen import maşynlaryň ýedisinde howply radiasiýanyň bardygynyň anyklanandygyny habar berdiler.
Nahodka şäheriniň gümrük gullugynyň metbugat sekretary Ýuliýa Tislenko žurnalistlere beren interwýusynda bu maşynlarda ýüze çykarylan radiasiýanyň derejesiniň maksimal rugsat berilýän derejeden hem ýedi esse ýokarydygyny aýtdy.
Maglumata görä, häzirki wagt Ýaponiýadan getirilen bu ýeňil maşynlar we olary alyp gelýän ýük maşyny jemgyýetçilik üçin howpsuz ýagdaýda izolirlenipdir.
Ýakynda Orsýetiň Wladiwostok şäherinde-de Ýaponiýadan getirilen import maşynlaryň 49-synda ýokary derejede radiasiýanyň bardygy anyklanypdy.


text:
30-njy noýabrda Şweýsariýada immigrasiýany çäklendirmek boýunça referendum geçirildi. Ses berişlik nokatlary diňe iki sagatdyň dowamynda işledi, emma köp adam elektron poçta arkaly ses berdi.
Ýewropa Bileleşiginiň agzasy bolmadyk bu ýurtda immigrasiýa meselesi boýunça referendum şu ýylyň başyndan bäri ikinji gezek geçirilýär.
Fewral aýynda ses berijiler adamlaryň erkin hereket etmegi boýunça Brussel bilen ylalaşyga gaýtadan kwota girizilmegini goldadylar. Soňky referendumda immigrasiýanyň häzirki derejesiniň dörtden üç bölegini çäklendirmek teklip edilýär.
Immigrasiýa garşy pikirler ýurtda soňky döwürde güýçlendi, emma iş güýjüniň 25%-ti daşary ýurtlularyň hasabyna bolansoň, uly goldaw tapmady. Şweýsariýanyň 8,2 million adam ilaty bar.


text:
Penşenbe güni BMG-niň Hagadaky halkara sudy tussaglykdaky bosnýaly serb resmisi Radowan Karadiçe genosid bilen bagly bildirilýän aýyplamalardan birini ýatyrdy.
Hususan-da, sud 1992-nji ýylda Bosnýadaky serb güýçleriniň milleti serb bolmadyk adamlary ýaşaýan ýerlerinden göçürmek we olary öldürmek bilen baglanyşykly edilen işleri genosid hökmünde häsiýetlendirmek üçin ýeterlik esasyň ýokdugyny aýtdy.
Emma oňa 1995-nji ýylda Bosnýanyň Srebrenisa obasynda 8 müň töweregi parahat ýaşaýjynyň öldürilmegi bilen baglanyşykly bildirilýän genosid aýyplamasy heniz öz güýjünde galýar.
Radowan Karadiç 1996-njy ýyldan 2008-nji ýyla çenli aralykda halkara sudunyň gözleginden gizlenip ýaşady we 2008-nji ýylda ol Serbiýanyň häkimiýetleri tarapyndan ele salyndy.


text:
Şu günler Türkmenabat şäherindäki ýeke-täk Internet-kafede Internetden peýdalanmaga barýan adamlaryň sany öňküsinden iki esse çemesi artdy. “Gök bazaryň” golaýyndaky “TürkmenTelekomyň” merkezi edarasynda ýerleşýän Internet-kafe mundan bir hepde çemesi ozal her sagatda ortaça 10-15 adam barýan bolsa, häzirki wagtda bu san 30-40 adama ýetdi.
Azatlyk Radiosynyň habarçylary soňky birnäçe günlükde dörän bu ýagdaýyň sebäbini ýurtda mobil Internediň kesilmegi bilen düşündirýärler.
Mälim bolşy ýaly, Türkmenistanda eýýäm dört günden bäri mobil operatorlar arkaly Internetden peýdalanyp bolmaýar. Türkmenistanlylary mobil Internet hyzmaty bilen üpjün edýän “TMCell” we “MTS” kompaniýalarynyň jogapkär resmileri bolsa, mobil telefonlardaky Internet hyzmatynyň kesilmeginiň sebäbi, onuň haçan gaýtadan işläp başlajakdygy barada anyk maglumat bermeýärler.
“Ilki ýarym, indem ýene 1 sagat garaş diýdiler”
Netijede häzirki wagtda çagasy we dogan-garyndaşy daşary ýurtda okaýan ýa-da ýaşaýan türkmenabatlylaryň ençemesi öz hossarlary bilen habarlaşmak üçin ýeke-täk çykalga hökmünde Internet-kafe barýarlar.
“Mobil telefonymdan daşary ýurtda okaýan çagam bilen islän wagtym, islän ýerimden arzan bahadan habarlaşyp bilýärdim. Ýöne indi şenbe gününden bäri mobil telefonlarda Internet işlemeýär. Ýeke-täk çykalga Internet-kafe. Bu ýerde-de adam köp bolany üçin ilki ýarym sagat, indem ýene 1 sagat garaş diýdiler” diýip, “TürkmenTelekomyň” merkezi edarasyndaky Internet-kafede nobata duran 45 ýaşlaryndaky türkmenabatly zenan gürrüň berýär.
Käbir ýaşaýjylaryň pikiriçe, emele gelen bu nobatlar şäherde ýekeje Internet-kafeniň bardygy we ondaky käbir kompýuterleriň-de işlemeýänligi bilen bagly.
“Türkmenabatda ýekeje Internet-kafe bar. Ondaky kompýuterleriňem ýarpysy işleýän bolsa, galan ýarpysy diýen ýaly işlemeýär. Öň ýarym sagat garaşýan bolsaň, indi bir-iki sagatdan geliň diýýärler. Soňra yssy howada garaşmaly ýa-da öýüňe gaýdyp, gaýtadan gelmeli bolýar” diýip, özüni Hally diýip tanyşdyran 30 ýaşlaryndaky türkmenabatly ýaşaýjy aýdýar.
Aşgabatda-da ýagdaý şuňa meňzeş
Lebap welaýatynyň paýtagty Türkmenabatda näme sebäpden diňe bir Internet-kafeniň işleýändigi barada anyk maglumat almak başartmady.
Emma Azatlyk Radiosynyň habarçylarynyň berýän maglumatyna görä, ýurtda Skype programmasynyň ýapylmagy bilen Internet-kafelere barýan adamlaryň sany birbada azalypdyr. Emma mobil Internediň kesilmegi bilen, olaryň sany ýene göz-görtele köpeldi.
Azatlyk Radiosynyň Aşgabatdaky habarçysy Soltan Açylowanyň aýtmagyna görä, Aşgabadyň Internet-kafelerinde hem nobata duran adamlaryň sany artýar. Bu nobatlar, esasan, aşgabatlylaryň agşamlyk işden çykýan wagty has hem göze ilýär.
Häzirki wagtda türkmenistanlylar Internetden iki usul arkaly peýdalanyp bilýärler. Olaryň biri Internet-kafeler, beýlekisi “TürkmenTelekomyň” ADSL tehnologiýasy arkaly öýe çekilen internet hyzmatlary.


text:
Bolgariýada geçen prezidentlik saýlawlarynyň ikinji tapgyrynda ýurdy dolandyrýan konserwatiw partiýanyň kandidaty Rosen Plewneliýew ýeňiş gazandy.
Bu barada premýer-ministr Boýko Borisow hem aýtdy we onuň sesleriň 54 prosentini gazanandygyny belledi.
Sosialistleriň kandidaty Iwaýli Kalfin özüniň ýeňlendigini boýun aldy.
47 ýaşly Rosen Plewneliýew häzire çenli regiony ösdürmek boýunça ministrdi. Onuň programmasyndaky iň möhüm wezipeler döwlet býujetiniň defisitini kemeltmek we biznes üçin has gowy şertleri döretmek bolup durýar.
Ol 5 ýyldan iki möhlete prezident bolan, Sosialistik partiýanyň öňki lideri Giýorgiý Pirwanowyň ýerine prezident bolar.
Bolgariýanyň täze prezidenti 2012-nji ýylyň 23 nji ýanwaryndan öz wezipesini ýerine ýetirip başlar.


text:
Rim katolik kelisesi 6 ýyl mundan ozal aradan çykan ruhany Ioan Pawel II-ni Taňry ýalkan adamlaryň hataryna goşdy.
Rimiň şäher polisiýasy bu waka bilen bagly geçirilen çärelere gatnaşmak üçin Watikana milliona golaý adamyň gelendigini habar berdi.
Asly polşaly Ioan Pawel II-ä bagyşlanan bu dabaralara diňe Polşanyň özünden onlarça müň adamyň barandygy aýdylýar.
Rim katolik kelisesinde Taňry ýalkan adamlaryň hataryna goşulan şahsyýet soň keramatly adamlaryň sanawyna girizilýär.
Bu çärä dünýaniň dürli ýurtlaryndan 90-a golaý resmi delegasiýanyň gatnaşandygy aýdylýar.


text:
Türkiýäniň häkimiýetleri Stambulyň merkezinde bolan bombaly hüjümde 11 adamyň wepat bolandygyny we 36 adamyň ýaralanandygyny habar berdiler.
Stambulyň häkimi Wasip Sahin wepat bolanlaryň arasynda ýedi sany polisiýa ofiseriniň bolandygyny aýtdy.
Habar berilişine görä, 7-nji iýunda irden adamyň köp wagtynda polisiýanyň awtobusy Stambul uniwersitetiniň we şäheriň taryhy merkeziniň duşundan geçen wagtynda partlaýjy gural herekete getirilipdir.
Hüjümiň jogapkärçiligini dessine hiç kim üstüne almady.
Kürdüstanyň işçi partiýasy 2015-nji ýylyň iýul aýyndan bäri polisiýany we harby bölümlere zarba urup gelýär.
“Yslam döwleti” atly topar hem Türkiýede bolan bombaly hüjümleriň birnäçesiniň jogapkärçiligini öz üstüne alypdy.


text:
Şu gün “Awaza” milli syýahatçylyk zolagynyň “Awaza” Kongresler merkezinde hormatly Prezidentimiz Gurbanguly Berdimuhamedowyň başlyklyk etmeginde Türkmenistanyň Ýaşulularynyň nobatdaky maslahaty geçirildi. Umumymilli forumyň gün tertibine ýurdumyzy mundan beýläk-de hemmetaraplaýyn ösdürmegiň, durmuş-ykdysady we demokratik özgertmeleri gyşarnyksyz durmuşa geçirmegiň ileri tutulýan meseleleri girizildi.
Ýygnananlaryň öňünde giňişleýin söz sözlemek bilen, Türkmenistanyň Prezidenti döwletiň içeri we daşary syýasatynyň ileri tutulýan ugurlaryny mälim edip, 2016-njy ýylda öňde durýan anyk wezipeleri kesgitledi, şeýle hem ýurdumyzyň Esasy Kanunynyň täze taslamasyna giriziljek esasy kadalara ünsi çekdi.
Türkmenistanyň Esasy Kanunyny kämilleşdirmek baradaky karara geçen ýylyň maý aýynda gelindi. Şu maksat bilen, konstitusion topar döredildi. Bu ugurda netijeli işleri alyp barmak üçin, ýurdumyzyň Mejlisinde Türkmenistanyň Konstitusiýasyny kämilleşdirmek boýunça konstitusion toparyň ýanynda gelip gowuşýan teklipleri öwrenmek we tertipleşdirmek boýunça topar döredildi.
Taýýarlanylan taslamada Esasy Kanunymyzyň diňe bir mazmun bölegi täzelenmän, eýsem, onuň gurluşy hem düýpli özgerdildi.
Şunuň bilen baglylykda, döwlet Baştutany Esasy Kanunyň döwletimiziň konstitusion gurluşynyň esaslaryny düzgünleşdirýän birinji bölümine Türkmenistanyň döwlet özygtyýarlylygyny goramak hakyndaky kadalaryň girizilmegini maksadalaýyk hasaplaýandygyny aýdyp, mähriban halkymyzyň parahatçylyk, agzybirlik we syýasy durnuklylyk şertlerinde, bagtyýar ýaşamak baradaky erk-islegine laýyklykda Esasy Kanunymyza bu kadalaryň girizilendigine biziň ählimiz oňat düşünýäris diýip, belledi.
Türkmenistanyň Prezidenti Esasy Kanuna girizilen iki sany bütinleý täze konstitusion kada umumymilli foruma gatnaşyjylaryň ünsüni çekdi. Olaryň birinjisi, «adamy goramagyň, goldamagyň we oňa hyzmat etmegiň döwlet häkimiýet edaralarynyň baş wezipesidigi» baradaky kadadyr, ikinjisi bolsa «Türkmenistan her bir adamyň durmuş taýdan goraglylygyny kepillendirýän döwletdir» diýen kadadyr.
Şeýle hem Konstitusion topar tarapyndan Türkmenistanda syýasy köpdürlüligiň we köp partiýalylygyň ykrar edilýändigi baradaky täze maddany girizmegiň teklip edilýändigi belledi. Onda şeýle hem döwlet raýat jemgyýetiniň ösmegine zerur şertleri üpjün edýär diýlip bellenilýär.
Döwletiň ösüşinde ýaş nesliň öz mümkinçiliklerini doly açyp bilmegi üçin ähli şertleri döretmäge gönükdirilen ýörite strategiýany durmuşa geçirmek göz öňünde tutulýar.
Täze taslamada döwletiň ekologiýa syýasatyna, her bir adamyň abadan we sagdyn daşky gurşawa bolan hukugy ýaly meseleler hem göz öňünde tutulandyr.
Täze taslamada döwlet häkimiýetiniň üç özbaşdak şaha bölmek baradaky kada hem göz öňünde tutulýar. Konstitusiýanyň täze taslamasynyň degişli bölüminde Türkmenistanyň Prezidenti, Türkmenistanyň Mejlisi, Türkmenistanyň Ministrler Kabineti, Türkmenistanyň Ýokary kazyýeti hakyndaky kadalar beýan edilýär.
Türkmenistanyň Konstitusiýasynyň rejelenen görnüşdäki taslamasyna bütinleý täze bölüm — ykdysady we maliýe-karz ulgamyna bagyşlanan bölüm girizildi, şeýle hem onda döwlet tarapyndan telekeçiligi höweslendirmek we goldamak, kiçi we orta telekeçiligiň ösmegine ýardam bermek göz öňünde tutulandyr.
Döwlet Baştutany taslama çap edilenden soňra, gelip gowşan teklipleri düýpli öwrenmegi Esasy Kanunymyzyň gutarnykly üstünde işlenen taslamasyny Türkmenistanyň Mejlisiniň deputatlarynyň garamagyna hödürlemegi hem-de ony Ýaşulularyň geljek ýylda geçiriljek maslahatynyň dowamynda kabul etmegi teklip etmegi tabşyrdy.
Soňra Türkmenistanyň Prezidenti ýakyn geljekde ýurdy sosial-ykdysady taýdan ösdürmegiň meselelerine ünsi çekdi. Ýurdumyzy senagat taýdan ösdürmegiň 2030-njy ýyla çenli döwür üçin maksatnamasyna degişli meselelere hem deglip geçildi. Geljek ýylda umumy bahasy 9 milliard 700 million amerikan dollaryndan gowrak bolan 428 sany iri desganyň gurluşygyny tamamlap, ulanmaga bermek göz öňünde tutulýar.
Diňe geljek ýylda uly möçberli we giň gerimli maýa goýum maksatnamasyny amala aşyrmak göz öňünde tutulýar. Bu maksatnama laýyklykda, umumy bahasy 18 milliard amerikan dollaryna golaý bolan 220-den gowrak desganyň gurluşygyna başlanar. Oba ýerlerinde 7 milliard 500 million amerikan dollaryndan gowrak möçberde serişdeleri özleşdirmek göz öňünde tutulýar.
Soňra umumymilli foruma hödürlenen meseleler ara alnyp maslahatlaşyldy. Maslahata gatnaşýan dürli wezipedäki we kärdäki adamlar, ýaşlar, şol sanda Birleşen Milletler Guramasynyň Türkmenistandaky hemişelik utgaşdyryjysy, BMG-niň Ösüş maksatnamasynyň hemişelik wekili Jasinata Barrins çykyş etdiler. Çykyşlarda Türkmenistanyň Konstitusiýasynyň täze taslamasyna girizilen ylmy ösdürmäge, innowasion tehnologiýalary girizmäge, ýerden, suwdan we beýleki tebigy baýlyklardan rejeli peýdalanmaga we beýleki meselelere degişli kadalar barada öz pikir-garaýyşlaryny beýan etdiler.
Türkmenistanyň Prezidenti ara alyp maslahatlaşmalaryň jemini jemlemek bilen, umumymilli maslahatda çykyş edenleriň ählisine minnetdarlyk bildirip, bu ýerde aýdylan ähli teklipleriň hökman göz öňünde tutuljakdygyny belledi.
Döwlet Baştutany mejlisi dowam etdirmek bilen, Türkmenistanyň Ýaşulularynyň maslahatynyň garamagyna hödürlenilen resminamalaryň birnäçesine gol çekdi. Olaryň hatarynda “Türkmenistanyň Garaşsyzlygynyň 24 ýyllygy mynasybetli döwlet sylaglary bilen sylaglamak we hormatly atlary dakmak hakyndaky”, “Türkmenistanyň “Zenan kalby” ordeni bilen sylaglamak hakynda” we “Türkmenistanyň “Hormatly il ýaşulusy adyny dakmak hakynda” Permanlar bar.
Soňra umumymilli maslahat Türkmenistanyň raýatlaryna döwlet sylaglaryny gowşurmak we hormatly atlary dakmak dabarasy bilen dowam etdirildi.
Milletiň Lideri dabaraly ýagdaýda “Hormatly il ýaşulusy” diýen ada mynasyp bolan ýaşuly nesliň wekillerine döşe dakylýan degişli nyşanlary, şeýle hem Watanymyzyň Garaşsyzlygynyň we özygtyýarlylygynyň pugtalandyrylmagyna, onuň ykdysady kuwwatynyň artdyrylmagyna, halk hojalyk toplumynyň, durmuş we medeniýet ulgamynyň dürli pudaklaryny ösdürmäge, milli däp-dessurlary gorap saklamaga we dowam etdirmäge mynasyp goşant goşan we döwletimiziň we halkyň öňünde uly abraýa eýe bolan, köpýyllyk ak ýürekli zähmeti üçin uly hormata mynasyp bolan türkmenistanlylara sylaglary gowşurdy.
Şeýle hem indiki ýyl Watanymyzyň döwlet Garaşsyzlygyna eýe bolmagyna 25 ýylyň dolýandygy göz öňünde tutulyp, Türkmenistanyň Ýaşulularynyň maslahatynyň nobatdaky mejlisini 2016-njy ýylda Aşgabatda geçirmek kararyna gelindi.
Forumda Aşgabat şäheriniň ýaşulularynyň hödürlemegi bilen, Rahman Gelliýew Ýaşulular maslahatynyň Başlygynyň orunbasarlygyna saýlanyldy.
Maslahaty jemlemek bilen, Türkmenistanyň Prezidenti ýurdumyzy ýakyn we geljek döwürde hemmetaraplaýyn ösdürmegiň ýoluny, öňde durýan wezipeleri aýdyň kesgitledik. Öz öňümizde Garaşsyz, hemişelik Bitarap döwletimiziň ykdysadyýetini yzygiderli ösdürmek bilen, ata Watanymyzy senagat taýdan ösen döwletleriň hataryna goşmak boýunça belent maksatlary goýduk. Berkarar döwletimiziň bagtyýarlyk döwründe üstünlikli amala aşyrýan ähli işlerimiziň maksady mähriban halkymyzyň ýaşaýyş-durmuş derejesini mundan beýläk-de ýokarlandyrmakdan, eziz halkymyzyň asuda, abadan we bagtyýar durmuşda ýaşamagyny üpjün etmekden ybaratdyr diýip, nygtady.
Soňra Prezident Gurbanguly Berdimuhamedow şu günki maslahatda biz döwletimiziň we jemgyýetimiziň durmuşyndaky ýene-de bir möhüm meseläni — Garaşsyz döwletimiziň sarsmaz binýady bolan Türkmenistanyň Konstitusiýasynyň täze taslamasyny işläp taýýarlamak meselesini ara alyp maslahatlaşdyk diýip aýtdy. Ýurdumyzyň Konstitusiýasyny kämilleşdirmek boýunça alnyp barylýan işlere jemgyýetimiziň ähli gatlaklarynyň wekilleri, şol sanda hormatly maslahata gatnaşdylar.
Şeýle hem döwlet Baştutany eger Ýaşulularyň maslahatynyň gün tertibine degişli meseleler boýunça teklipleriňiz bar bolsa, onda Türkmenistanyň Ýaşulularynyň maslahatynyň edarasyna islendik wagt ýüz tutup bilersiňiz diýip belledi.


text:
Aşgabat, 8-nji ýanwar. «Türkmenportal».
2014-nji ýylyň dekabrynda “Baku-Tbilisi-Jeýhan” nebitgeçirijisiniň üsti bilen gazak we türkmen nebitiniň 644, 134 müň tonnasy eksport edildi. “BNews.kz” saýty munuň geçen ýylyň iň oňat görkezijileriniň biridigini belleýär.
Azerbaýjan Respublikasynyň döwlet nebit kompaniýasynda habar berişleri ýaly, 2013-nji ýylda nebitgeçirijiniň üsti bilen 620,436 tonn türkmen we gazak nebiti geçirilipdir. Munuň özi 3,8 göterim ösüş gazanylandygyny aňladýar.
“Baku-Tbilisi-Jeýhan” nebitgeçirijisiniň geçiriş ukyby bir gije-gündizde 1,2 million barrele deňdir. Häzirki wagtda bu nebitgeçiriji arkaly Azerbaýjanyň nebit ojaklaryndaky nebitler we türkmen nebiti daşary ýurtlara ugradylýar.


text:
Krym tatarlary 70 ýyl ozal Stalin tarapyndan dogduk mekanlaryndan sürgün edilmekleriniň ýyl dönümini bellemegi goýbolsun etdiler.
Mejlis, Krym tatarlarynyň esasy wekiliçilik guramasy 17-nji maýda ýygnanyşyklaryň gadagan edilmeginden soň gelen kararyny yglan etdi.
Ukrainanyň martda Orsýet tarapyndan anneksiýa edilen ýarymadasynyň häkimiýetleri, Ukrainanyň günorta-gündogaryndaky gozgalaňlara salgylanyp, jemgyýetçilik ýygnanaşyklaryny 6-njy iýuna çenli gadagan etdiler.
Mejlis tatarlary Hatyra gününde dini merkezlerde we beýleki ýerlerden toplanmaga çagyrdy.
Adatça 18-nji maýda, 1944-nji ýylda sowet häkimiýetleriniň tatarlary Merkezi Aziýa sürgün edip başlan gününde on müňlerçe tatar Simferopala ýygnanyp, Hatyra gününi belleýärdi.
Sürgün edilen 200 müň tataryň köpüsi ýoldaky hupbatlardan heläk boldy.
Birleşen Milletler Guramasy 16-njy maýda, region anneksiýa edileli bäri, krym tatarlarynyň ýanalmagy bilen bagly «çynlakaý problemalar» barada aladasyny bildirdi.


text:
Geçen agşam Muammar Kaddafiniň dogduk ýeri Sirte Halkara koalisiýa güýçleriniň howa hüjümine sezewar boldy. Munuň bilen bir hatarda gozgalaňçylar ýurduň günbataryna, paýtagt Tripolä tarap hereket edýärler.
Gozgalaňçylaryň aýtmagyna görä, olar Sirteni öz ellerine alypdyrlar. Emma, ol ýerdäki “Reuters” habar agentliginiň žurnalistiniň sözlerine görä, gozgalaňçylaryň bu beýanatlaryna subutnama ýok.
Gozgalaňçylaryň aýtmagyna görä, olar Sirteni öz ellerine alypdyrlar.
Liwiýa hökümetiniň metbugat wekili Mussa Ibrahimiň berýän maglumatyna görä, koalisiýa güýçleriniň Sirtä eden howa hüjümlerinde parahat ilatdan üç adam ölüpdir.
Gowuşýan habarlara görä, Kaddafä ygrarly güýçler yza çekilip başlapdyrlar. Şeýle-de Liwiýanyň harby liderleri we diplomatlary oppozisiýanyň tarapyna geçipdirler. Oppozisiýanyň metbugat wekili Şamsuddin Abdulmolahyň aýtmagyna görä, olar Sirte girenlerinde Kaddafiniň tarapdarlary berk garşylyk görkezmändirler.
Halkara koalisiýanyň howa hüjümleriniň goldawy bilen gozgalaňçylar Liwiýanyň gündogar port şäherleri Ras Lanufy, Bregany, Ukaýlany we Bin Jawady öz gözegçiliklerine geçirdiler. Şeýle-de gozgalaňçylaryň ýurduň gündogaryndaky möhüm nebit terminallaryna hem kontrollyk edýändikleri habar berilýär.
27-nji martda NATO Liwiýadaky Halkara koalisiýanyň harby operasiýalaryna doly gözegçiligi öz üstüne alýandygyny yglan etdi. NATO-nyň Baş sekretary Andres Fog Rasmusseniň aýtmagyna görä, ýaranlyk “parahat ilaty we howp astyndaky asuda ilatly regionlary Kaddafiniň režiminiň hüjümlerinden goramagy” maksat edinýär.
Kaddafiniň hökümetiniň aýtmagyna görä, koalisiýa güýçleriniň bir hepdä golaý wagt bäri dowam edýän howa hüjümleri sebäpli, parahat ilatdan 100-den gowrak adam ölüpdir. Koalisiýanyň resmi wekilleri bulary ret edýärler.
Ýekşenbe güni Tripolide gurnalan metbugat konferensiýasynda Liwiýa hökümetiniň metbugat wekili Ibrahim Mussa NATO-ny tarapgöýlik edýänlikde aýyplady.
"NATO ýakyn geljekde özi üçin syýasy gepleşikleri geçirmäge oňaýly şertleri döretmekden ötri, adamlary öldürmäge, harby türgenleşik lagerlerini we harby nokatlary, şeýle-de beýleki ýerleri ýok etmäge taýýar” diýip, Ibrahim Mussa nygtady.
Emma, Rasmusseniň bellemegine görä, NATO parahat ilaty goramak üçin alada edýär.


text:
Şu gün Demirgazyk Koreýa ýakynda aradan çykan ýurduň awtoritar lideri Kim Çen Irin kiçi ogly Kim Çen Unuň Demirgazyk Koreýanyň harby güýçleriniň Baş komanduýuşisi wezipesine resmi ýagdaýda eýe bolandygyny yglan etdi.
Demirgazyk Koreýanyň döwlet habar agentliginiň bu baradaky maglumatynda Kim Çen Una bu wezipäni ynanmak baradaky kararyň anna güni Koreýa Işçiler partiýasynyň Merkezi Komitetiniň Syýasy Býurosynyň maslahatynda gelnendigi aýdylýar.
Demirgazyk Koreýanyň awtoritar lideri Kim Çen Irin 17-nji dekabrda aradan çykaly bäri onuň kiçi ogly Kim Çen Un resmi däl ýagdaýda bu ýurduň baş lideri hökmünde mahabatlandyrylyp başlandy.


text:
Şu gün Birleşen Ştatlaryň Päkistan we Owganystan boýunça ýörite wekili Riçard Holbruk Daşkentde Özbegistanyň prezidenti Yslam Karimow bilen duşuşdy.
Birleşen Ştatlaryň Daşkentdäki ilçihanasy Riçard Holbruk bilen Yslam Karimowyň bu duşuşykda ikitaraplaýyn hyzmatdaşlyklaryň dürli ugurlary, şol sanda, Owganystana berilýän halkara ýardamlary barada-da pikir alşandyklaryny habar berýär.
Birleşen Ştatlaryň ýörite wekili Riçard Holbruk Merkezi Aziýa saparynyň barşynda Gyrgyzstana, Täjigistana, Türkmenistana we Gazagystana-da sapar etmekligi planlaşdyrýar.


text:
Türkmenistanyň prezidentiniň saýlawlarynyň öňüsyrasynda Ýewropada Howpsuzlyk we Hyzmatdaşlyk Guramasynyň Demokratik instituitlar we adam hukuklary boýunça edarasynyň ekspertleri Aşgabada bardylar.
Ekspertler Saýlawlar we referendumlar boýunça Merkezi komissiýada we Türkmenistanyň Daşary işler ministrliginde duşuşyklar geçirdiler. Olar ýurtda saýlaw kampaniýasynyň geçirilişi bilen tanyşdylar.
TDH gullugynyň bu baradaky maglumatynda iki taraplaýyn gepleşiklerde hyzmatdaşlygyň beýleki ugurlary boýunça gatnaşyklary giňeltmek meselesine hem garalandygy aýdylýar.
Saparyň dowamynda ÝHHG-niň edarasynyň delegasiýasy Türkmenistanyň Mejlisinde, Demokratiýa we adam hukuklary institutynda, Teleradio we kinomotografiýa döwlet komitetinde, Türkmen Döwlet habarlar gullugynda we jemgyýetçilik edaralarynda duşuşyk geçirer.
ÝHHG Türkmenistanyň prezidentiniň saýlawlarynyň gidişine synçy hökmünde gatnaşmaýar. Bu saýlawlara ýeke-täk halkara synçy hökmünde GDA-nyň synçylar topary gatnaşýar.
Sekiz dalaşgär, şol sanda prezident Gurbanguly Berdimuhamedowyň gatnaşmagynda geçiriljek saýlawlar 12-nji fewralda bolar.
Halkara synçylar bu saýlawlarda häzirki prezident Berdimuhamedowyň aňsatlyk bilen ýeňiş gazanjagyny çak edýärler.


text:
Gabon
Gabon (fr. Gabon [ɡaˈbõ]), resmi ady — Gabon Respublikasy (fr. République gabonaise) — Merkezi Afrikada ýerleşýän döwlet, Fransiýanyň ozalky koloniýasy. Ol Afrika kontinentiniň iň baý we durnukly ýurtlarynyň biri hasap edilýär. Demirgazyk-günbatarda Ekwatorial Gwineýa, demirgazykda Kamerun, gündogarda we günortada Kongo Respublikasy bilen serhetleşýär. Ýurduň günbatar kenarýakasyny Atlantik okeanyň suwlary ýuwýar. Paýtagty — Librewil şäheri. 1960-njy ýylyň 20-nji sentýabryndan bäri Birleşen Milletler Guramasynyň agzasy.


text:
Aşgabatda 10-11-nji aprelde Türkmenistanyň we Orsýetiň arasyndaky diplomatik gatnaşyklaryň düýbüniň tutulmagynyň 20 ýyllygy mynasybetli duşuşyklar geçirildi.
Şu hepde Türkmenistan bilen Orsýetiň arasynda diplomatik gatnaşyklaryň düýbüniň tutulmagyna dogry 20 ýyl doldy.
Orsýetiň Türkmenistandaky ilçihanasynyň metbugat wekili Alekseý Musin bu sene mynasybetli 10-11-nji aprelde Orsýetiň daşary işler ministriniň orunbasary, döwlet sekretary Grigoriý Karasiniň Aşgabada sapar edip, ýurtlaryň arasyndaky diplomatik gatnaşyklaryň düýbüniň tutulmagynyň 20 ýyllygyna we iki ýurduň dostluk hem hyzmatdaşlyk ylalaşygynyň 10 ýyllygyna bagyşlanan çärelere gatnaşandygyny aýtdy.
Onuň aýtmagyna görä, Grigoriý Karasini Türkmenistanyň prezidenti G.Berdimuhamedow hem kabul edipdir.
Özara problemalar gozgaldymy?
Orsýetiň Türkmenistandaky ilçihanasynyň maglumatyna görä, Aşgabatdaky duşuşyklar çäkli düzümde geçirilipdir. Gepleşiklerde ýurtlaryň arasynda bar bolan dawaly meseleleriň gozgalyp-gozgalmandygy habar berilmeýär.
Türkmenistan bilen Orsýetiň arasynda şu günki güne çenli çözgütsiz galýan temalaryň biri-de goşa raýatlyk meselesidir.
Orsýetiň Türkmenistandaky ilçihanasynyň metbugat wekili Alekseý Musin bu temanyň Aşgabatdaky resmi gepleşiklerde gozgalyp-gozgalmanlygyny aýtmady, emma ol bu temanyň Orsýet Federasiýasynyň daşary işler ministriniň ornbasary Grigoriý Karasinyň 11-nji aprelde Türkmenistanda orsýet watandaşlarynyň koordinasion geňeşiniň agzalary bilen geçirilen duşuşygynda gozganlygyny belledi.
Ol: “Düýn watandaşlaryň koordinasion geňeşiniň agzlary bilen geçirilen duşuşykda orsýet raýatlarynyň meselesi gozgaldy. Grigoriý Karasin bu meseläniň Orsýetiň Daşary işler ministrliginiň üns merkezinde durýanlygyny we bu tema syýasy böwet hökmünde garalmaýanlygyny hem-de meseläniň Daşary işler ministrlikleriniň arasyndaky gepleşikleriň çäginde çözüljekdigini mälim etdi” diýip, gürrüň berdi.
Goşa raýatlygyň ýakyn taryhy
2003-nji ýylyň 10-njy aprelinde Türkmenistan we Orsýet özara goşa raýatlyk ylalaşygyny ýatyrmak barada protokola gol çekipdiler. 1993-nji ýylda ýurtlaryň şol wagtky prezidentleri Saparmyrat Nyýazow bilen Boris Ýelsiniň arasynda baglaşylan bu ylalaşyk, käbir maglumatlara görä, ýüz müňden gowrak türkmenistanlylara orsýet pasportyna eýe bolmaga mümkinçilik döredipdi.
2003-nji ýylyň maý aýynda Türkmenistanyň parlamenti bu ylalaşygy ýatyrmak baradaky protokoly ratifikasiýa edip, “Goşa raýatlyk ylalaşygynyň” güýjüni ýitirenligini döwlet derejesinde yglan edipdi.
Orsýet Federasiýasy ylalaşygy ýatyrmak barada 2003-nji ýylda ikitaraplaýyn protokola gol goýan hem bolsa, bu dokumenti parlament derejesinde ykrar etmedi we şu sebäpden ylalaşyga güýjünde galýan dokument hökmünde garamagyny dowam etdirýär.
Orsýetiň Türkmenistandaky ilçihanasynyň habar bermegine görä, ýurtlaryň arasynda goşa raýatlyk meselesi boýunça gepleşikler dowam etdirilýär. Bu gepleşikleriň birinji tapgyry şu ýylyň ýanwar aýynda Aşgabatda geçirilipdi, ikinji tapgyrynyň maý aýynda Moskwada geçirilmegine garaşylýar.


text:
Penşenbe güni Türkmenistanyň prezidenti Gurbanguly Berdimuhamedow Döwlet howpsuzlyk geňeşiniň nobatdaky mejlisini geçirdi. Onda ýurduň harby we hukuk goraýjy edaralarynda alnyp barylýan işleriň netijelerine seredildi.
Prezidentiň çykyşyndan soň, Mejlisde Türkmenistanyň Döwlet howpsuzlyk geňeşiniň sekretary goranmak ministri Ý. Berdiýew, Döwlet serhet gullugynyň başlygy M.Yslamow, Baş prokuror Ç.Hojamuradow, milli howpsuzlyk ministri Ç.Amanow dagylar özleriniň ýolbaşçylyk edýän gulluklaryndaky işleriň ýagdaýy barada hasabat berdiler.
Milli howpsuzlyk ministri Çarymyrat Amanow türkmen jemgyýetiniň parahat durmuşynyň, ýurdun abadançylygynyň möhüm şerti hökmünde edilýän işler barada hasabat berdi. Berdimuhamedow hasabatlary diňläp, degişli ministrliklerde we hukuk goraýjy edaralarda Milli howpsuzlyk ministrliginde terbiýeçilik işlerini güýçlendirmelidigini, şeýle hem olaryň, özlerine ynanylan pudaklardaky işleriň ýagdaýyna jogapkärçiligi ýokarlandyrmalydygyny aýtdy.
Prezident Milli howpsuzlyk ministri Çarymyrat Amanowyň işleýşinden nägilelik bildirip, öz wezipesini göwnejaý ýerine ýetirmändigi we işde goýberen kemçilikleri üçin oňa berk käýinç yglan etdi. Şeýle-de, eger-de goýberilen kemçilikleri gysga wagtda düzetmese, ministriň wezipesinden boşadyljakdygyny aýtdy.
Çak edibermek galýar…
Emma prezident Ç.Amanowa nähili kemçilikleri üçin käýinç berilýändigini anyk aýtmady. Aşgabatly ýazyjy Amanmyrat Bugaýew bolsa Türkmenistanyň habar serişdelerinde hem Çarymyrat Amanowa käýinç berilmeginiň anyk sebäpleri barada hiç zadyň aýdylmandygyny belläp, onuň sebäbiniň dünýäde bolup geçýän hadysalar bilen bagly bolmagynyň mümkindigini öňe sürdi.
“Ýurtda, umuman, asudalyk. Howpsuzlyk ministrine käýinç berer ýaly zat ýok. Käbir zatlaryň öňünden gaçylýan bolmagy mümkin. Arap döwletlerindäki wakalar we Moskwadaky terrorçylyk hüjümleri bilen bagly Türkmenistanyň gowşak taraplarynyň göze ilýän bolmagy mümkin. Metbugatda aç-açanlyk bolmansoň, anyk bir zat diýmek kyn bolýar” diýip, ýazyjy A.Bugaýew aýdýar.
Ç.Amanow Türkmenistanyň milli howpsuzlyk ministri wezipesine 2007-nji ýylyň oktýabr aýynda bellenipdi. 2008-nji ýylyň 5-nji martynda Berdimuhamedow Milli howpsuzlyk ministri Ç.Amanowa işinde goýberen düýpli kemçilikleri, prezidentiň tabşyryklarynyň ýerine ýetirilişine kontrollygy gowşadandygy we kadrlary saýlamak meselesinde goýberen kemçilikleri üçin berk käýinç yglan edipdi. Goýberilen kemçilikler gysga wagtda düzedilmese, wezipesinden boşadyljakdygyny hem aýdypdy.
2010-njy ýylyň oktýabrynda prezident Berdimuhamedow Ç.Amanowy Türkmenistanyň döwlet garaşsyzlygyny we territorial bütewiligini goramakda goşan goşandy üçin “Watan öňündäki birkemsiz harby gullugy üçin” diýen medalyň 3-nji derejesi bilen sylaglapdy.


text:
«Talyban» pitneçileri bilen owgan esgerleriniň arasyndaky söweş mahaly atylan raketa Owganystanyň Helmand welaýatynda tutulan bir toýda azyndan 20 adamy öldürdi.
Polisiýanyň sözçüsi Farid Ahmed Obaýd bu raketanyň, ölenlerden başga, azyndan 45 adamy ýaraly edendigini aýtdy.
Raketa «Talybanyň» mesgeni bolan Sangin etrabynda, owgan howpsuzlyk güýçleriniň 31-nji dekabrda pitneçilere garşy söweşen ýerinde bir howla gelip urupdyr.
Birleşen Ştatlaryň harbylary bu ýerden alty aý ozal çykypdy. Raketanyň pidasy bolanlaryň köpüsiniň aýallar we çagalardygy aýdylýar.
Owganystanyň 350 müň esgerli howpsuzlyk güýçleri 1-nji ýanwardan ýurduň howpsuzlyk jogapkärçiligini doly öz üstüne aldy. Geçen ýlyň aýagynda NATO bu ýurtdaky 13 ýyllyk söweş missiýasyny tamam etdi.


text:
Şu aýyň başynda Türkmenistanyň Ministrler Kabinetiniň düzüminde ýaşlar syýasatynyň bölümi açyldy. Türkmen metbugatynyň berýän maglumatyna görä, bu bölüm ýaşlaryň hukuk, sosial, ykdysady we guramaçylyk şertleriniň üpjün edilişi ýaly meselelere sereder.
Eýsem, ýaşlaryň durmuşda, okuwda, ykdysady, sosial we beýleki ulgamlarda nähili problemalary bar? Olar esasan nähili meselelere has köp üns berilmegini isleýärler? Olaryň çözgüdini nämede we nirede görýärler?
Täze Tolkun gepleşiginde bu soraglara dürli ýurtlarda okaýan türkmen ýaşlary Azat, Aýjahan we Humaý jogap berdi. Söhbetdeşligi aşakdaky düwmä basyp diňläp bilersiňiz. Teswirleriňizi aşakdaky teswir bölüminde galdyryp bilersiňiz.


text:
Orsýetiň günorta Sibirdäki Hakasiýa regionynda turan ýangyn güýçli ýel netijesinde 100-den gowrak binany ot-ýalna berdi.
Ýerli resmiler kimdir biriniň bikanun ot ýakmagy netijesinde turan ýangynyň ilatly punktlaryň 16-syna, dört etraba täsir ýetirendigini aýtdylar.
Azyndan 15 adamyň ýaralanandygy, olaryň ikisiniň ýagdaýynyň agyrdygy aýdylýar. Ýanan binalaryň 70 çemesi ýaşaýyş jaýy.
Adatdan daşary ýagdaýlar ministrligi 50 çemesi ýangyn söndüriji maşynyň, 500 çemesi ýangyn söndürijiniň eýýäm ol ýere barandygyny aýdýar.
Şeýle-de bu ýere üç sany ýangyn söndüriji uçaryň we iki sany dikuçaryň iberilýändigi habar berildi.


text:
Gazagystanly žurnalist Lukpan Ahmedýarowa hüjüm edenlikde aýyplanýanlardan biri özüniň hakykatdanam žurnalisti öldürmäge synanyşandygyny boýun alypdyr.
Bu barada aýyplanýanyň aklawçysynyň sözlerine salgylanmak bilen, media azatlygy boýunça Gazagystandaky “Adil söz” atly garaşsyz gurama habar berýär.
Bu guramanyň maglumatyna görä, Günbatar Gazagystan oblastyndaky Žympityý obasynyň ýaşaýjysy özüniň hakykatdanam žurnalist Ahmedýarowy öldürmekligi planlaşdyran toparyň düzümine girendigini meýletinlik bilen boýun alypdyr. Ýöne bu aýyplanýanyň anyk şahsyýeti barada maglumat berilmeýär.
Şu ýylyň 19-njy aprelinde Gazagystanyň Ural şäherinde näbelli adamlar ýerli žurnalist Lukpan Ahmedýarowa hüjüm edip, ony ençeme ýerinden pyçaklanlarynda, ol diri galypdy.


text:
Ysraýyl Gaza zolagyna eltilmegi gadagan edilen zatlaryň täze gara sanawyny çap etdi.
Bu Ysraýylyň kömek gämisine eden ölümli hüjüminden soňky halkara tankydyna jogap hökmünde görlen çäre bolup, Gaza eltilmeli azyk we hojalyk harytlarynyň bir toparynyň gadaganlygyny soňlaýar.
Emma Gazada gaty zerur bolan gurluşyk materiallary diňe BMG ýaly guramalaryň gözegçiliginde getirilip bilner.
Prezident Barak Obama bu gabawyň mazaly gowşadylmagyna çagyrdy.
Gaza zolagyna gözegçilik edýän Hamas herketi bu çäräniň ol ýerde ýaşaýan 1.5 million çemesi palestinaly üçin «peýdasyzdygyny» aýtdy.


text:
Türkmenistanyň prezidentiniň Gürjüstana edýän iki günlük resmi saparynyň çäginde beýleki meseleler bilen bir hatarda energiýa proýektleri, şol sanda türkmen gazyny Ýewropa akdyrmak mümkinçilikleri hem aýratyn üns merkezinde boldy.
G.Berdimuhamedow özüniň gürji kärdeşi bilen geçiren duşuşygyndan soň gurnalan metbugat ýygnagynda “Günorta Kawkaz energiýa Koridoryny esaslandyrmak baradaky planlary” mälim etdi.
Türkmen lideri penşenbe güni Tbliside geçirilen metbugat ýygnagynda: “Biz Hazar we Gara deňiz regionlarynyň energiýa mümkinçiliklerini birikdirmegi maksat edinýäris. Munuň netijesinde [biziň üçin] Ýewropa bazarlaryna ýol açylar” diýdi.
Prezident Giorgiý Margwelaşwili bu ugurdaky hyzmatdaşlygyň tutuş region üçin bähbitli boljakdygyny aýtdy: “Biziň energiýa we tranzit meseleleri baradaky garaýyşlarymyz birek-birege dolulygyna bap gelýär. Giň energiýa resurslarynyň Ýewropa akdyrylyp başlanmagy regional abadançylygyň we howpsuzlygyň berkemegine ýardam eder”.
Gepleşikleriň netijeleri boýunça ýaýradylan bilelikdäki jarnamada “Prezidentler energiýa resurslarynyň Kaspiý deňzi boýunça Ýewropa akdyrylmagynyň wajypdygyny nygtadylar” diýilýär.
Ýatlap geçsek, şu ýylyň 1-nji maýynda Aşgabatda Türkmenistanyň Nebitgaz serişdelerini dolandyrmak we peýdalanmak baradaky döwlet agentliginiň direktory, Azerbaýjanyň energiýa ministri, Türkiýäniň energiýa we mineral serişdeler boýunça ministri we Ýewropa Komissiýasynyň energiýa meseleler boýunça wise-prezidenti duşuşyp, türkmen gazyny Ýewropa akdyrmagyň kanuny gyraňly şertnamasynyň üstünde işlemek barada “Aşgabat deklarasiýasyny” kabul edipdiler.
Ýewropa Komissiýasynyň energiýa meseleler boýunça wise-prezidenti Maroş Sefçowiç maý aýynda “Reuters” habar agentligine beren maglumatynda, türkmen gazynyň Ýewropa “2019-njy ýyla çenli akdyrylyp başlanmagyna garaşylýandygyny” aýdypdy.
Şonda Şefçofiç bu ugurdaky gepleşiklere – “möhüm tranzit ýurdy bolany üçin” – Gürjüstanyň hem çagyryljakdygyny aýdypdy.
Iki günlük saparynyň çäginde G.Berdimuhamedow penşenbe güni Gürjüstanyň premýer-ministri Irakliý Garibaşwili we parlamentiniň başlygy Dawit Usupaşwili bilen hem duşuşdy.
“Gepleşiklerde bilelikdäki strategiki proýektler, şol sanda tranzit ugurlary hem ara alnyp maslahat edildi” diýip, Gürjüstanyň premýer-ministriniň edarasy maglumat berýär.
Gepiň gerdişine görä bellesek, türkmen gazyny Hazaryň üsti bilen Ýewropa akdyrmak planlaryna beýleki hazarýaka döwletleri Russiýa we Eýran garşy çykýarlar. Gürrüňi gidýän ýurtlar Kaspide amala aşyryljak islendik proýekte ähli hazarýaka döwletleriň razylygynyň gerekdigini öňe sürýärler.
Türkmen gazyny Ýewropa ugry boýunça akdyrmak mümkinçilikleri dogrusynda 1990-njy ýyllardan bäri gürrüň edilip gelinýär. Bu gazgeçirijiden her ýylda 30 milliard m3 gaz akdyrmak göz öňünde tutulýar.


text:
Orsýetiň prezidenti Wladimir Putin Moskwa Siriýada we başga ýerlerde ekstremizme, terrorizme garşy göreşmek üçin giň gerimli ýaranlygy döretmekde öňegidişlik gazandy diýýär.
16-njy oktýabrda Gazagystanyň Burabaý şäherinde geçen metbugat ýygnagynda Putin terrorizme garşy göreşmek üçin Orsýetiň Saud Arabystany, Birleşen Arap Emirlikleri, Iordaniýa we Ysraýyl bilen arabaglanyşyk gurandygyny aýtdy.
Ol şeýle hem ähli döwletleri Orsýet, Siriýa, Yrak we Eýran tarapyndan Bagdatda döredilen informasiýa merkeziniň "işlerine goşulmaga" çagyrdy.
Putin ors harbylarynyň Siriýada "Yslam döwleti" atly toparyň jeňçilerine urýan zarbalarynyň netijeliligini taryplady.
Putin "Siriýalylar bilen öňünden ylalaşylan nyşanalaryň garşysyna howadan we deňizden iş alyp barmak bilen biziň harbylarymyz täsin netijeler gazandylar" diýdi.
Ol şeýle hem "Yslam döwleti" atly toparyň ençeme dolandyryş merkezleriniň we gorhanalarynyň dargadylyp, "terroristleriň ýüzlerçesiniň" öldürilendigini öňe sürdi.
Birleşen Ştatlar bilen beýleki döwletler Orsýetiň Siriýada alyp barýan harby işleriniň ýurduň prezidenti Başar al-Assadyň hökümetini güýçlendirmäge gönükdirilendigini, Assada garşy güýçleriň nyşana alynýandygyny aýdýarlar.
Bu aralykda Garaşsyz Döwletleriň Arkalaşygyna agza ýurtlaryň ýolbaşçylary 17 sany ylalaşyga, şol sanda halkara terrorizmine garşy göreşmek boýunça bir beýannama, şeýle hem 2020-nji ýylyň aýagyna çenli bolan möhleti öz içine alýan harby hyzmatdaşlyk boýunça bir ylalaşyga gol çekişdiler.
Bu ylalaşyklara GDA-nyň ýokary derejeli sammitinde gol çekildi. GDA Azerbaýjany, Belarusy, Ermenistany, Gazagystany, Gyrgyzystany, Orsýeti, Özbegistany we Täjigistany öz içine alýar. 16-njy oktýabrda Gazagystanyň Burabaý şäherinde bu sammite Moldowanyň, Türkmenistanyň we Ukrainanyň wekilleri synçy bolup gatnaşdylar.
Metbugat ýygnagynda ors prezidenti ýakyn harby hyzmatdaşlyk zerur, sebäbi "[Owganystandaky] ýagdaý howply bolup barýar" diýdi.
Ol soňra hem Owganystandaky yslamçy terroristleriň bir maksady "Orta Aziýa regionyna aralaşmak" diýip, sözüniň üstüne goşdy.
Putiniň aýtmagyna görä, harby hyzmatdaşlyk boýunça ylalaşyk bu howpa "sazlaşykly jogap" bolar.
Ors prezidenti GDA-ny öwüp, ol mysal üçin "global ykdysadyýetdäki näbellilik we barha artýan syýasy pytraňňylyk" ýaly "oňaýsyz daşky aktýorlar" zerarly döreýän problemalara çemeleşmek boýunça agza döwletler üçin mehanizm diýdi.
Garaşsyz Döwletleriň Arkalaşygynyň liderleri indiki sammitiň 2016-njy ýylyň 16-njy sentýabrynda Gyrgyzystanda geçirilmegini ylalaşdylar.


text:
Dünýäniň iň garry adamy hasaplanýan 116 ýaşly zenan, ABŞ-nyň Jorjiýa ştatynda ýogaldy. Onuň ogly Bessi Kuper, ejesiniň sişenbe güni Atlanta şäheriniň gündogaryndaky Monreo şäheriniň garrylar öýünde aradan çykandygyny aýtdy.
Ginnesiň rekordlar kitabynyň aýtmagyna görä, dokumentler Kuperiň 1896-njy ýylyň 26-njy awgustynda Tenessada dogulandygyny görkezýär.
Maglumata görä, onuň dört çagasy, 12 sany hem agtygy bar eken.
Kuper ýogalandan soň, “Dünýäniň iň garry adamy” tituly, häzirki wagtda ABŞ-nyň Iowa ştatynda ýaşaýan, asly italiýaly 115 ýaşly Dina Manfredinä berilipdir.


text:
“Türkmen atlary” Döwlet birleşigi bilen TIKA-nyň (Türk İşbirliği ve Koordinasyon Ajansı) arasyndaky hyzmatdaşlygyň çäklerinde Aşgabatda atçylyk sportunyň hünärmenleri we çapyksuwarlar üçin seminar geçirildi.
Türkiýäniň atly sport federasiýasynyň wekili, halkara derejeli emin Gülfer Taner 5 gün türkmen paýtagtynda bolup, ol 2017-nji ýyldaky Aziýa oýunlarynyň maksatnamasyna girýän konkur boýunça guraljak ýaryşlara görülýän taýýarlyk işleri bilen tanyşdyryldy.
Saparyň maksatnamasyna girizilen 4 günlük seminaryň dowamynda türkiýeli hünärmen “Türkmen atlary” Döwlet birleşiginde, Ahalteke atçylyk toplumynda, Aşgabat şäherindäki atçylyk sport toplumynda alnyp barylýan işler bilen tanyşdyryldy.
Ol seminaryň dowamynda türkmenistanly hünärmenlere konkur ýaryşyna çapyksuwarlary taýýarlanmagyň usulyýeti, atçylyk sporty boýunça ýaryşlary guramak we olara eminlik etmek boýunça gürrüň berdi. Şeýle-de hünärmenleri eminlik etmegiň halkara standartlary bilen tanyşdyrdy.
Aşgabat şäherinde 2017-nji ýylda geçiriljek Aziýa oýunlarynyň maksatnamasyna Aziýanyň olimpiýa geňeşi tarapyndan sportuň 19 görnüşi girizilipdi. Emma 2014-nji ýylyň 28-nji noýabrynda türkmen paýtagtynda geçirilen duşuşykda Türkmenistanyň Prezidenti Gurbanguly Berdimuhamedow bu oýunlaryň maksatnamasyna türkmen milli görşi bilen konkur ýaryşyny hem goşmak baradaky teklip bilen çykyş etdi. Türkmen Lideriniň teklibi Aziýanyň olimpiýa geňeşi tarapyndan kabul edildi.


text:
Çarşenbe güni orsýetli tanymal medeniýet we sungat işgärleriniň 100-den gowragy “Pussy Riot” atly hereketiň üç sany agzasynyň tussaglykdan boşadylmagyna çagyryş edip, ýurduň häkimiýetlerine hat gönderdi.
Bu hatyň teksti “Moskowskiý komsomoles” gazetinde çap edildi. Hata gol goýan köpsanly tanymal adamlaryň hatarynda ýazyjy Boris Akunin, şahyr Dmitriý Bykow, rok aýdymçysy Ýuriý Şewçuk, aktrisa Çulpan Hamatowa we aktýor Ýewgeniý Mironow dagylar-da bar.
“Pussy Riot” atly hereketiň agzalary Nadežda Tolokonnikowa, Ýekaterina Samusewiç we Mariýa Alýohina şu ýylyň martynda Moskwanyň merkezi hristian kelisesinde Putine garşy özboluşly degişme görnüşindäki protest çykyşlary üçin tussag edilipdiler.


text:
Owganystanda “Talyban” jeňçileri tarapyndan ýurduň esli böleginiň basylyp alynmak howpunyň döremegi bilen, ýurduň birinji wise-prezidenti Abdul Raşid Dostum hemaýat üçin özüniň köne ýarany – Russiýa ýüzlendi.
Sowet Soýuzynyň harby akademiýasynyň uçurymy Dostum özüniň Moskwadaky köne tanyşlarynyň üsti bilen ýurduň gowşan harby güýçlerini galkyndyrmagy maksat edinýär.
Russiýa eden saparynyň çäginde Dostum Moskwada we Çeçenistanda boldy. Çeçenistanda ol Kreml tarapyndan goldanylýan Ramzan Kadyrow bilen hem duşuşdy.
1990-njy ýyllardaky graždançylyk urşy döwründe özbek ýaraglylaryna ýolbaşçylyk eden Dostum geçen hepde Moskwa bardy. Ol Russiýanyň ýokary derejeli harby resmileri bilen gepleşikleri geçirip, Owganystanyň milli armiýasynyň 350 müň esgeri üçin agyr ýaraglary we wertolýotlary sorady.
“Rus tarapy Owganystany howa we harby taýdan goldamaga ygrarlylyk bildirýär” diýip, Dostumyň metbugat wekili Sultan Faizy Azatlyk Radiosyna habar berdi.
Emma Faizy munuň rus esgerleriniň Owganystana gönümel girjekdigini aňlatmaýandygyny hem sözüne goşdy. 1979-1989-njy ýyllardaky owgan urşunda 15 müň töweregi sowet esgerleri öldürilipdi.
Faizy: “Moskwa Owganystandaky ýagdaýlary seljerip, nähili hemaýat berip biljekdigine garajakdygyny aýtdy” diýdi.
Faizynyň sözlerinden çen tutulsa, onda rus resmileri Owganystandaky “Yslam döwleti” toparynyň we “Talyban” hereketiniň jeňçileriniň barha ilerleýän hereketlerine, şeýle-de ýurduň demirgazygyndaky Gunduz şäheriniň basylyp alynmagyna aladalanma bildiripdirler.
Gunduzyň synmagy bilen owgan güýçleriniň jeňçilere nä derejede garşy durup biljekdigi barada soraglary döretdi.
Dostum Merkezi Aziýa döwletlerine hem ýüzlenip, harby we tehniki hemaýaty sorapdy.
Moskwadan soň, 5-nji oktýabrda, Dostum Çeçenistana ugrady. Ol özüniň Facebook hasabynda “dosty” Ramzan Kadyrow bilen düşen suratyny hem ýerleşdirdi.
Dostum Kadyrow bilen gepleşikleriň dowamynda “terrorizme garşy göreşiň we ‘Yslam döwleti’ toparynyň abandyrýan howpy” barada pikir alyşylandygyny mälim etdi.


text:
Adam hukuklaryny goraýan iki gurama Eýranda geçen dawaly prezidentlik saýlawlary bilen bagly ynsan hukuklarynyň gödek bozulandygy barada derňew geçiryän ýörite wekili bellemäge BMG-ny çagyrdy.
HRW guramasynyň we Eýranda adam hukuklary boýunça Halkara kompaniýanyň bilelikde aýtmagyna görä, 12-nji iýundaky saýlawlara garşy oppozisýanyň protestleri wagtynda azyndan 72 adamyň ölendigine ynanylýar.
Häkimiýetler bu saýlawlarda Ahmedinejadyň ýeňendigini yglan etdiler. Emma oppozisiýa saýlawlarda galplyklaryň bolandygyny habar berdi.
Ynsan hukuklaryny goraýan guramalar iýundan bäri Eýranda 4 müňden gowrak adam tussag edildi we 400 çemesi adam türmede oturýar diýdi.
Iki gurama häkimiýetleriň oppozisiýa garşy bikanun güýç ulanandygyny, tussaglaryň ýöňkelýän günäleri boýun almaga mejbur edilendigini, gynama we zorlama bilen bagly ençeme aýyplamanyň bardygyny habar berdi.
Eýranyň häkimiýetleri bu aýyplamalary esassyz diýip inkär etdi.


text:
Türkiýäniň günorta-gündogaryndaky Gaziantap şäherinde amala aşyrylan ulag partlamasynda ölenleriň sany azyndan dokuz adama ýetdi.
Türkiýäniň premýer-ministriniň orunbasary Besir Atalaýyň beren maglumatyna görä, ölenleriň arasynda dört çaga hem bar. Mundan ozal, ölenleriň sany sekiz diýlip berilipdi. Emma, partlamada şikes alan bir gyz, ýaralary sebäpli keselhanada ýogaldy.
Ulag partlamasynda 70 töweregi adam ýaralandy, olaryň dördüsiniň ýagdaýy agyr bolmagyna galýar.
Türk resmileri partlamany “Kürdistan Işçiler Partiýasynyň” (PKK) söweşijileriniň amala aşyrandygyny çaklaýarlar. Partlama polisiýanyň edarasynyň golaýynda amala aşyryldy. Onuň netijesinde, eçneme ulag, şol sanda bir şäher awtobusy hem ot aldy.
Kürdistan Işçiler Partiýasyna” (PKK) degişli web saýtda ýerleşdirilen maglumatda, bu hüjüme toparyň ilteşiginiň ýokdugy nygtalýar.


text:
Aşgabat, 24-nji ýanwar. “Türkmenportal”.
24-nji ýanwarda Aşgabadyň “Mekan” köşgünde Döwlet çeperçilik akademiýasynyň talyplarynyň işlerinden ybarat “Sagdyn jemgyýet — kuwwatly döwlet” atly sergi açyldy. Sagdyn durmuş ýörelgesini wagyz etmäge bagyşlanan sergi Berkarar döwletimiziň bagtyýarlyk döwründe bedenterbiýe-sport hereketini şekillendiriş sungatynyň üsti bilen beýan edýär.
Welosporty, figuralaýyn typmagy, milli oýunlary wagyz edýän žiwopis eserleri ýurdumyzdaky bedenterbiýe-sagaldyş, sport hereketiniň köpçülikleýin häsiýete eýedigini açyp görkezýär. Umuman, täsirli plakatlar, heýkeltaraşlyk işleri sergä gelenlerde ýatdan çykmajak täsir galdyrdy.